url: =Tedim Khuapi Huam-a USDP’ Guul-lungtang :: ZOMI DAILY\nposted on 5 November 2015 at 9:41 pm Lomkholna: News, Politics, Zokhai, Zomi\n2015 Kawlgam Kiteelna vaai internet-ah zaanggam vaai hitaleh khamhgam vaai hitaleh kigelh zihziah-a, Kawlgam sung-a Kawl gammite-a kipan a-Zomi mahmah-zong amau’ panna ciatciat-ah pang gipgep lel-uh, kuakua-in bangbang gen taleh amaan leh akhial khentel theihna, khentel ngamna, khentel-a amaan zuihna cih lungsim limlim a-omlohlam kilangh mahmah-hi.\nTumah-a kithuzaaktuahna pan-in:\nLaaitui Khua-ah (amin gelhdah ni-in) saangsia aseem naute khat-in ZCD-tawh hunbawlna-ah hunzeek panmun nana la-a, aziingteh Tedim-a Myone thuneite’ kiang pan-in theihngawhsakna (warning) pia-pah giap mawk-hi. Myone thuneite USDP’ salkhawi vive hi-a, hih-pen thuneuno khat hi-in, apualam-ah akigen ngamlo thuneihna-tawh lauthawn-a kumpite’ ukcip kiteelna suak kha-mawh loding dinmun ahihi.\nAtung-a thu-tawh kizuui-in, Chin minpua limlimbel Zogam-ah gen vetkei ni-in, NLD leh ZCD te-nih bek thuneihna-tawh lauthawnna azanghlo party kinei cihna ahihi. ZCD I-cihteh amimal-a kilemlohna: Pu Cin Sian Thang amudah, Pu Gin Kam Lian amudah amimal-in I’ om phial zong-in minam I-cihcih ZOMI-ah I’ luangkhawm takpi-hiam, Zomi gun/vun asilh, asung-ah Chin veve I-hihiam cih hong kilat nading thupiang (event) lianpi-khat I’ maai-ah hong kikhung himai ta-hi.\nKumpi’ party, kumpi’ khutzat party, Laimi’ naakpheh party cihte-ah I’ hun minute khat piakding nangawn naakpi-a apaammaih ahihi. Tua party min-tawh kuangluui I’ mipihte pilzong pil kha-mah ding-a, hau-zong hau kha-mah dinghi, ahizong-in amau’ hauh behlap nading lel-tawh mipi I’ buai khaak lohding naakpi-in ngaihsut-huai mahmah-hi.\nKiteelna-pen cidam leh siangtho tak-a alawhcin ding lamet a-om khollo kawmkaal-ah hih hunhoih lammanpha liantak-ah namdangte-in “Zomite luangkhawm mawk veh-e” ci-a mitmuh-in hongtheih nading, ei mahmah-zong “kiphiilphiil kawm-in luangkhawm thei mawkmah vehang-e, bang kihtaakding om ahia” ci-a thasaan phatkiik nading akigen zolo hunhoih ahihi.\nSiamna (skill), muhlehtuah (experience) tampi neih khitna, hauhna leh phungcinnate mitsuan masalo-in, ahi-liiliai pimah, Zomi-ah luangkhawm lehang, minam makaaite vaaihawm siamlo-in alamzing dik hongzuih keileh alamzing maan pulaak, thusung, innkuan thukum-in kikum, kipuahto, pangkhawm, tua hileh Zogam-ah akua namdang-in thu hongnei thei tuanding hilo-hi.\nGensa mahbang-in zaanggam-ahzong NLD-in ngah henla, gaalkaap kumpi-in thuneihna piakhia phial mahleh-zong Zomite’ lametna tuazahpi-in hong kisot hathat peuhmah loding muhsa-a koihding kisam-hi. Federal Union agenpi DASSK bek hi-a, ama’ thu bek-tawh akalsuan theilo ding-in Kaw-Hmu Kuam-ah meékuang luuisak lelmawk-hi. Mualmite’ theih gige-pen “Federal Union cih kammal Kawlmi limlim-in Separatism-in ngaihsun” cihthu ahihi. Tua hileh Zogam mualdawn pan-a minam-ah luankhop nading sang-in NLD I-cih phanphan tepawl ahimahding ahihiam cih I-theitel pahding uhhi.\nMinam ciat-in amau’ minam minpua party ciat-tawh hong ngahkim henla, tua MP khempeuh leh Amyotha MP, Nationalities MP teng-tawh hong kikop lehzong “Federal Union” 60%-zong hinaai lohi. Democracy-zong Myanma Nii, Myanma Hann acih bang-in Myanma Nii, Myanma Hann Federl Union khawng-zong honghi mawklo dinghi. Tuaciang-in akitom ngam Wa, Kachin, Shan, Karen cihte honghi ding-a, amau’ thautang leh sisan ziak-in Self-determination khawng hongngah phialle-uh ei peuhmahbel ahicipi kihi tosuak lelding dahhuai mahmah-hi.\nZomi gun (skin) asilh-a asilhbek teng-in suahkhiat vet-in aneek-in nana ne-ciat, lungtang thagui ciangdong nana luutsak kimciat henla, bangbang apiang zong-in ZOMI-ah luangkhawm peuhmah photphot lehang Zomi abawl Pasian-zong lungdam kha-mawhlo ding-in lamen hihang! Deihdaan akidanleh akibat nading haanciam ciatni!\nPrevious: ZCD leh NLD Koi Mee piazaw ding\nNext: A Maanpen I Minam Min “ZOMI” ahi hi ~ C. Thang Za Tuan


timestamp: atn

url: =Egypt gamsung aom Cathedral biakinnpi khatah Bomb puakkham, mi 25 si, 47 liam ~ ZD :: ZOMI DAILY\nposted on 12 December 2016 at 9:39 am Lomkholna: News, Sawltak, World\nEgypt gam ii khuapi Cairo aom biakinn sungkhat ah Bomb puakkham in mi 25 si cih Reuters pan kiza hi. Asi tuazah banah aliamzong mi 49 bang pha cihi. Zanni Sunday Mass kikhop laitak in Bomb aki puakkhamsak hi a, asi aliam lakah numei leh naupang zong tampi kihel uhhi. Egypt gamsung aom Christian te ki bawlsiatna lakah tukum adingin ahuaisiapen inzong ki ciamteh hi.\nPresident Abdel Fattah al-Sisi in agamsung ah Economic Reforms abawlkhit ciangin mizawngte hehmahmah uh ci a, tuatawh kizom in hih Bomb puakkhapna hongpiang hi kici hi. Tuaban ah biakna vaitawh buaina tamin nungdiak inzong Muslim Brotherhood te tampi kiman in thongkidenna kici hi.\nCairo khuapi sungah migilo te’n tamveipi buaina piangsak uh a, tuaban ah leitung muntuamtuam aom akizoppih te uhzong tuabang mahin agamtatding un sawlna pia uh cih nungkal inzong kiza hi.\nHih Cathedral biakinn sung Bomb puakkhamsak pen amin apholak omnailo a, ahi zongin IS apanpin te’n Social Media tungtawn in kipakin pawibawl uh ciliang hi.\nPasian in hih Bomb puakkhap nadingin agamta te thupha piahen “God bless the person who did this blessed act” ciliang uhhi.\nRelated: Malaysia gamsung aom Kawlgammi te kidop huai semsem ~ ZD\nBehlapna: Lawmtepen biakna vaitawh kipumkhat vilvel uh a, hihbang gamtatna pen thupha ngahding cihlam vive in ki hanthawn mawk uh ahih manin lauhuai mahmah hi. Christmas pawisungkhawng mipi tamtheihna munte ah hong ngongtat khakding uh lauhuai, kidop huai hi. ZD Sawltak #zomidaily\nPrevious: Christian Hymn te’ tangthu: Ke’n Zeisu Deihzaw Ing\nNext: Nigeria ah biakinn cim, mi 160 kiim si ~ TK Lian\nHeilei Hausa Pa Mang in Mawtaw accident na-pan hong nusia ~ Zingsol\nPositive zawh ni 6 ni nasepna ~ Sia Do Khup\nDr. Mercy Man Khan Niang tawh hun nunung Program


url: =KFC Japan te’n “Finger Condom” bawl :: ZOMI DAILY\nposted on 18 December 2016 at 12:27 am Lomkholna: Cimphawng, News, Sawltak, World\nKFC Japan te’n “Finger Condom” bawlkhia uh cihi. Condom cihciang in na ngaihsutkhat aom khapah hiam? Tuate hilo hi 🙂 Hih Condom pen anuailam ah zatdingte hilo a, atunglam khutmedawn ah thuahding tebek hizaw hi. Leitung koikoi ah KFC akinek ciangin khutmekawk leh khutpi tawh kitep in kinetekzaw hi. Zatnop kisapentek hikhading hi.\nTuabang in ihnek ciangin ihkhutme te sathau nel in, ihnekkhit ihsawpkhit nangawn in KFC agimnam vengpaklothei hi. Tuaban ah KFC sai khempeuh ah khutsilna kicing zihziah khollothei, ihnekma khutme tawh ihkhoihma khut kisawp tangtang manlothei hi.\nAhi zongin hihbang in nawngkaina aomnawnloh nadingin Japan KFC te’n khutmekawk leh khutpi tuamtheih nading in khuttuam “Finger Condom” bawlkhia citciat uhhi. Hihpen khutsawp kullo, Hygiene tawhzong kituak mahmah bilbel hi.\nTua Finger Condom akici tepen Fingernaps ahih keileh Finger Napkins zong kici hi. Pawlkhat te’n Chicken-finger Gloves zong ci uhhi. Adeihna avekin akibang cihding hi a, atamzaw in “Finger Condom” cihtawh lawhnop kisazaw leh kilawm hi.\nJapan Kanto leh Kansai Regions sung aom KFC sai te ah tukha December akipan hih Finger Condom te zat kipanta a, KFC sai 222 Store ah kizangkhinta cihi. Mundang gamtuamtuam ahzong damdam in hongkizel toto khading hi.\nKFC sai ah hih Finger Condom te hongkikoih ciangin ki suantak ngaihsutke’n. Thuahpahlel inla, zangpahlel in. Cidamna Hygiene tawh kituak in, sawpsiang kullo hi 🙂 ZD Sawltak #zomidaily\nPrevious: China te’n US te tuinuai Drone matsak ~ TK Lian\nNext: Christian Hymn te’ tangthu: Khazih’ Galkapte’n Ah


url: =Cingno tawh lenna gam – 12 ~ Hau Za Cin :: ZOMI DAILY\nposted on 28 August 2009 at 9:35 am Lomkholna: Article, Hauzacin\nCingno tawh lenna gam – 12\nKa muh dan leh ka phawk thute\nKim het kei in cin, ahi zongin ka muh dan leh ka phawk thu pawlkhat hong gen nuam ing.\nI. Ka muh dan:\n1. Japan pen nasepna gam hi cih ni thum ka tam sungin ka thei hi. Kuamah hun gelna neilo in gamtanglo uh a, a paina ding, a hawhna ding, a nasep ding, a lengla do ding, a annek hun ding, … cih bangin gelsa, sehsa, ciamtehsa vive in gamtang uh hi. Tua pen gam khangto peuhmah nuntakzia hi a, tua banga nikhat nai 24 sung hun a hawm ditdet uh ciang a val tamsak mello uh hi. A pian pan a sih dong tua nuntakzia a zangsuak uh hi mawk hi. Sia Rev. Kam Khaw Thang, “vak mawkmawk cih om theilo ding…” ciin gen hi cih a kithang mahmah pen mi gamte in a zang hi a, Zogam ah Zomi a zang tampi omnailo hi. A zang i cihte i makai leh i milian, a ma dawkteng hi pah kha ding hi.\n2. Mi khempeuh kizem sitset uh hi. Khua sung, meileng sung, mehzuakna sung, zum sung, etc. hawhna ciahna peuhmah ah mi muh khempeuh limtak kizem sitset uh a, kipuah mello, kizem mello a vak mawkmawk cih kimu lo hi. Nasem hita leh kizem, kikhawm ding hita leh kizem, lawm leh gual tawh kikhawl ta leh kizem, lengla do ta leh kizem ….. hih mawkmawk cih omlo a, siangtho tak, kilawm tak in kizem den uh hi. Numei naupang, a tek a khang amau neih bang ciat tawh a hoih, a siangtho in kizem uh hi.\n3. Maitai mahmah uh hi. Midang zahtak siamin maitai uh a, hopih sese ta kei le uh midang khual uh hi. Midang thusim uh a, midang thupi sim in, midang nopmawh ding khual uh hi. Kei sang amah lianzaw ing cih lungsim tawh mi lak ah gamta loin midang adingin ka omdan a nawngkai kha ding cih kidawm uh hi. Zomite mikangpau zat tangzang mahmah khat dan a, ki SHOW OFF cihte – meileng sung, moto sung, khuapi sung vakna te ah -omlo hi.\n4. Nin peuhmah ninbawm bek ah kipai hi. Tam gen kul kenteh.\n5. Pil gamtat uh hi. Cilsia, zun leh ek, nap nit cihte kimulo a, tua bang tawh kineusek nuam vetlo uh hi. Avek in gen man kei ni, aban pen Rev. Khup Za Go in, “Mi pilte i cih ciangin” (LEIVUI PANIN, 2004) cih a gelh tawh kibang linlian hi.\n6. Nasem in sum zong uh a, a semlo, a zonglote a neilo, a ne lo hi pah lian leh kilawm hi. Amau septheih ciat sem in nek zong uh hi. Midanga nekpih pen maizum na hi ciin ngaihsun uh hi.\nII. ZOMI omte:\n7. Zomi te zong Japan te mah bangin nekzong uh a, semzo, zongzo peuh le uh niamtuan lo uh hi.\n8. Khangno nasem thei khat ahih nak leh a gam paizia zui uh a, amau ading ciat, a sep theih ciat uh tawh nu leh pa panpih pah uh hi. Nu leh pa sepsa tawh kizem a, kithupisak a, ki show off, etc. cihte omlo hi.\n9. Amau nasep hun kibang lo in pawlkhat zinga kuan, pawkhat nitak a kuan, pawlkhat zan a kuan, pawlkhat sun a kuan cih bang hi. Nasep zia zong kibanglo ahih manin amau sep hun ciat ah sem in, amau tawlngak hun ciat ah tawlnga uh hi. Tua manin India leh Kawlgam khawng banga zing nai 9 pan nitak nai 5 tan sem cih hilo ahih manin amau tawlngak hun pen kinawngkaisak ding kidop huai hi. Tua pen ‘privacy’ a cih pen uh himai hi.\n10. Nupi hi ta leh, papi hi taleh, amau sep theih ciat sem uh a, kuamah semlo omlo hi. A cidam nak uh leh sem a, semlo hih ding pen ut vetlo uh hi. Tua pen Zomi lungsim, khanglui hun pek pan a omsa hi a, tuni tanin a kizom suak hi. Japan te inzong tua lungsim na nei uh hi. Sem thei napi semlo-a mi sepsa nekpih pen zumhuai in a ngaihsun uh hi.\n11. Naupang pattah uh a, zawhthawh bawl lo uh hi.\n12. Numei simmawh tuanlo uh hi.\n13. Hun kiciam a hih nak leh tua hun in zanglian uh a, ziakai cih omlo, makhelh cih omlo hi. Zomi te zong i tenna gamin zil peuh leh mi i phaklah omlo hi.\nIII. Ka phawk thute:\n14. I pianna gamah, gammi i neihna mun ah milian milal hi khin tampite mi gam mi lei ah mi nautang a suak mawk uh pen khasiat huai kasa hi. A pilna, a siamna tawh zong kituak nasep semkhinsa, mite zahtak kaisa khat mi ngeina – ‘mipi laka mimal khat,’ ‘mipi member khat’ a suak mawk pen dah huai bek hi lo, khasiat huai hi. Sen nungak Senpau leh lai bek a thei khat India ah sangkah, English siamlo, Hindi siamlo, kuamah tawh kiho theilo ahih manin, ‘I am very wise in my country…..’\n15. Ut man, hanciam man hi masa lo a, gilkial ding, guaktanga om ding lauh mana – utlo pipi, maizum pipi, haksa sa pipi a – mite maiet, mi kiangah kiphumphum cihte nakpitakin khasiat huai hi. Ahi zongin “zum leh sailing-a si kuamah omlo” cih Zomi Paunak i neih bangin kuamah tuate hanga bahlawh omlo hi. [Hih ka cih ciang Zomite tua bang uh ka cihna hilo a, haksatna i thuak pawlkhat a gen nuam ka hizaw hi].\n16. Sum leh pai tampi nei uh, moto hoih, inn hoih, van hoih tampi nei uh – ahih hang it leh ngaih tawh zeek khawm lo, ne khawm lo, kimuhpih lo…. khasiat huai hi.\n17. It leh ngaih tampi – pianna nu leh pa, sanggam laizom, meltheih tanau, sung leh pute, teek leh mote….. omkhawmlo ahih manin lungdam hun, dah hun, cinat hun in tukhawm theilo, lungdam khawm theilo, dah khawm theilo, zong kidelh theilo a om pen khasiat huai kasa hi. Ei ut man, ei deihtel, i nasepna hanga khualzin pak man hi lo a, thudang tuamtuam hanga – i nu si, i pa si vui theilo a i om pen mihing a khatvei i pian sunsun buangpawh, a na mahmah khat hi mawk hi.\n18. A gilsung pan piang teekteek tano tawh a omkhawm theilo nu leh pate adingin bangzah takin a khuangaih huai tam ka ci hi. Deihtel man hi lo, ut man zong hilo, nekzonna hang zong hilo!\nAhi zongin Pasian minam i hi a, Pasian beel Zomite i hih manin i haksatna, i lunglenna, i vaikhempeuh, ei ngaihsut zawh zah sangin hong khualzaw a, hong vengsak lua mahmah ding hi cih ka um hi.\nTopa in tuu banga kei hong cingpa hi a,\nbangmah ka kisam kei ding hi.\nLono na ah kei hong lumsak a,\ntui kiangah kei hong paipih hi.\nKa nuntakna tha hong dimsak a,\nAma min a thanna dingin thuman lampi ah kei hong paipih hi.\nKhuamial thukpi sung na ngawn ka nawk hangin ka lau het kei hi.\nBang hang hiam cih leh kei tawh na hong omkhawm a,\nna molhtum leh na ciangkhut in kei hong lungmuang sak hi.\nKa galte omna mai ah kei ading an nong lui a,\nka lu sathau nong nilh a, ka hai a dimlet hi.\nHoihna leh hehpihna in\nka khan tawntungin kei hong zui taktak dinga,\nTopa inn sungah ka om tawntung ding hi.\n————— Late 23: 1-6\nPasian pen ei a hi. Ei a bek hilo in, eite khempeuh hong CINGPA hi.\nPasian pen Zomi te a hi a, Zomi te pen Pasian a ahi hi.\nPrevious: Cingno tawh lenna gam – 11 ~ Hau Za Cin\nNext: Tuni (Sept. 11, 2009) ~ Rev. Gin Khan Nang\nSingapore pan migilo te panpih Bangladesh mi 26 ki hawlkhia\nThe Last Leaf… by O Henry (Zolai tawh)


url: =ZSS 7: Mawh Maisakpa Pasian - Zomi Adventist Innkuan\nMawh Maisakpa Pasian\nSabbath Nitaklam November 9\nTukaalsung simding: Nehemiah 9: 1-3; Daniel 9: 4-19; Neh. 9: 4-8; Col. 1: 16, 17; Neh. 9: 9-38; Rom. 5: 6-8.\nKamngah: “A khialhna a im mite adau pailo ding a, amawhna pulak in akikhel mite in hehpihna ngah ding uhhi.” (Paunak 28:13).\nBukpawi (Sukkot) khit ciangin, makai te’n mipite kaikhawm leuleu hi.Pawi kham khinzo lian a; Pasian kiangah kisikna tawh ciahkik ding hi ta uhhi. Amasa lam in, khialhna mawhnate hangin dahlo kaplo ding ci in makaite in hanthawn uh a, dah leh kap in kisik kullo cihna hi tuanlo hi. Pawi teng a venkhit teh, Pasian kiang ki aap hun hita hi.\nHih tengah pawi kizom deudau teng in, mawh pulakna pen lungdamna pawi tawh zom tawntung ding cih zong hi tuanlo hi. Mawhna teng amaikhit teh lungdam pawi kizomsak zel hipeuh hi. Pasian sungah lungdamna in masa den ding hi. Paul in, Rom. 2: 4 sungah “Pasian’ migitna” in kisikkikna hongpia cihi. A “migitna” in phatna, lungdamna piangsak hi.\nAntang in Biakna Pia\nNehemiah 9:1-3 simin. Mipite in, banghangin, minamdangte tawh kihello in omuhhiam?\nNehemiah in, mipite gualnuamsak nuam mahmah hi napi, antang dingin makaih masa hi. Pasian mai ah ki niamkhiatna tawh, alu tungvuah leivuite lawnto uh a, puansiate silh uhhi. Mi namdangtein, Israelte mawhna vaite sungah kihello uh ahih manun, amau tawh kikhenkhia in omuhhi. Amau Hebrewte mawhna hangin a minam in saltangliang ahih manin, amau mawhna mah a ki maisak ding kul hi.\nAmau mawhna pulak in a thungetnate in, a mawhnate telcian mahmah ahih lam honglak hi. Apu/pate in, mawhna bawluh a, tute tate saltangsak ci in hehmahmah thei ding uhhi. Khang masa makaite in, Pasian theilo uh a, khentatna maanlote hang in, tu in, amaute in, migam milei pan a ciahkik pawltawmno khatbek in om cih mu tel uhhi. Hehna, phunnawina sangin, ki niamkhiatna leh mawhna pulakna tawh Pasian kiang zuanzaw uhhi.\nNehemiah 9:3 sim lecin, nai thum sung Pasian thukham laibu a simkhit uh teh, nai thum sung mah, Pasian tungah zahtakna pulak uhhi cihi. Torah laibu a thumvei simna ahi uhhi. Torah laibu a simna uh pen, Pasian’ thumaan bulphuh in, mawhna pulakna bawlna ahi hi. Eite’n zong Lai Siangtho i sim ciangin, Pasian hong nai a, Kha Siangtho in hong hopih in hong thuhilh hi. Ama thumaan in, eite lungsim hong lawngin, hong thahatsak in hong lamto hi. Van leh lei a bawlpa Pasian in, kilawmna a neilo eite tawh omkhop ding teel in, Ama hoihna migitna hong musak ahih manin, Israel te’n zong dahna kahna tawh hunte zangkhawm uhhi.\nEite’n zong, Pasian tawhlo peuhmah, khalam pute pate tawh iki lamdang het kei ding hi. Pasian in, eisung ah na hong sepleh bekmah, mi i suak ding hi.\nDaniel 9: 4-19 simin. Daniel thungetna in, tu hun eite ading ahi thei diam? Ahi thei ding ahih leh zong a mimal in maw, aih kei leh pawlpi in maw?\nA Thunget Kipatna\nTua Lai Siangtho kisim mipite’n a dawnkikna in, amau’ uplahna tangthu leh Pasian migitna a saikaak thungetna saupikhat ahi hi. Lai Siangtho mundang tawh a kibatpih nei ahih manin, thungetna cihding sangin, thuhilhna sermon cihhuai zaw phial hi.\nNehemiah 9: 4-8 simin. Hih munte ah thungetna in bang bulphuh hiam? Banghang hiam?\nA thungetna uh kipatna ah, Pasian’ Min thupha pia uhhi. Hebrew ngeina ah, min limlim mikhat sapna mawkmawk hi beklo in, a thupitna tawh samngiat hi. Pasian’ min a phatna vuah, vannuai leitung abawlpa, biaktakcing, phat takcingpa ci uhhi. A thungetna uh zong, na khempeuh piangsakin, “kemcingpa” (Neh. 9:6 leh Col 1:16,17) ci in pan uhhi. Tua munsanpen Hebrew pau in “nungtasak” cihi.\nNa khempeuh a bawlpapen, mimah ahi lel Abraham, “lungsim thutangpa” cih tungsiah bangmah ahi tuanlopa a samkhiapa ahi hi.Abraham zong muntampi mahah upna neupa hilel napi, a tapa a kinget ciangin hazalo hi (Gen. 22). Zankhat peuh thumaan bekhilo in, Pasian tawh a tonkhop sung tawntung thumaan hi. Hebrewte muhdaan ah “lungsim” in ngaihsutna ahi hi.Abraham in angaihsutna tungtawn in, Pasian tungah thumaan cihna ahi hi.\nA thungetna kipatna lamah, Pasian pen 1. Piangsak-pa 2. Kemcingpa leh 3. Kamciam Khopa ci in pan uhhi. Mipite’n Pasian pen kua hiam cih ngaihsun masa uh a: amaute a piangsakpa, a kemcingpa leh a kamciamnate a tangtun tawntungpa cih phawk uhhi. Amah eite kiangpan gamlapi pek aom himah leh, lungsim sungah amah i neihna in, haksatna lianpipite phutkhak ciangin amah muanna hong piangsak hi.\nPiangsakpa Pasian cihpen banghangin eite adingin upna laigil hithei limlim hiam? Hih thutawh a kilual thei, Pasian in eite hongpiak hun – sehsagih suah sehkhat tawh i phawk theih nading khawngtawh a kilual gawp thei thudangkhat bang ahi hiam?\nA Beisa Thute pan Pilna\nNehemiah 9:9-22 simin. Hih mun leh thunget kipatna lam koici kilamdang hiam?\nA thungetna uh pen, Pasian thumaanna a phatna uh panin, amau Egypt gam leh sehnel lakah a thumaan-lohna lamah paitoto hi. Pasian in amaute apiak thupha tuamtuamte leh, “apu/apa” te in tua silpiakte kiphatsakna, lungsim khauhna leh apia Pasian awlmawhlohna in zang uh ahihna pulak uhhi.\nMihingte’ gitnatlohnaleh ki aapzawhlohna pulakna in, mawh pulakna leh kisikkikna kalsuankhat ahi hi. Mawhna pulakna in hong gum zolo a; Zeisu’ kipiak khiatna bekmah in hong gum hi. Mawhna pulak khit ciangin kisikkikna in zui a, Zeisu bekmah in hong siansuah thei hi. “Kisikkikna le upna tawh, Khazih Honpa in sangleng, mawhna hong maisak in, thukham palsatna daan pan hong khahkhia hi. Mawhneipa in Pa Pasian, Tapa Zeisu leh Kha Siangtho tungtawnin, Pasian maiah misiangtho in hong ding a; vantungin maipha pia hi” EGWhite, 3 Selected Messages, laimai 191.\nAma migitna in, mawhna hong kisiksak in hong nusiasak hi. Israelte lungsim khauh uh hi napi, Pasian in it veve hi. Abeisa hunsung amau ading abawlsaksa khem peuh enleng, Amah’n zomsuak lel dingcih theihsa ahi hi. Tua ahih manin a mau tang thu sungah Pasian’ huhna teng khempeuh phawkkik kul hi. Amangngilh nini gimna a thuak pahpah uhhi.\nPasian in nasungah na hongsem takpi cih phawkin la, haksatna na thuakkik ciangin bang lungnopna hong ngahsak tuam hiam? Mailamthu ding patau khalau in naom laitak in, Pasian’ migitna leh a hoihna na koici phawktheih hiam?\nThukham leh Kamsangte\nNeh. 9: 23-31 simin. “Pasian’ hoihna” tawh tehkaak dingin, Israel mite koici bangin omuh hiam?\nHih thunget/sermonna ah, Canaan gam aluahcil lai vua anuntak daante kihel hi. Leitang, khuapi, lenggahhuan leh leilette zattheihpah lianlian in ngah uhhi.” Tuate ne in gilvah in thau” uh hi (Neh.9:25). Lai Siangtho sungah thau cih limlim tawm gen mahmah hi (Deut. 32: 15 le Jer. 5: 28) cihte sim leng a hoihllo lam vive hizaw uhhi.\nMipite in, “Pasian’ hoihna” hang a, nuamsa mahmah ding sangsik in, amau neihsa lamhsa hangun nuamsazaw uhhi.Neih leh lamhte in, Pasian kiang hong tunlo hi. “Hih nei peuhmah leng, nuamsa ning” cih khawng ngaihsunden hihang. Pasianin Israelte neihleh lamh guan mah taleh, Pasian kiang ki aapzolo zaw uhhi. Thupha hong piapa mangngilh in, athuphate bulphuhzaw den uhhi. Tua in khemna lianpi hi. Thupha nopsakpih loding cih hi tuanlo a, a thuphate tungtawnin, Pasian tawh kiptak in kizopna neihding hong deihsak hi. Tua bang ahih keileh thaangsuak hi.\nNehemiah laibu sungah, makaite in, Pasian tungah amawhnate uh pulak uhhi. 1. Pasian’ thukhamnate nuaisiah in, 2. A Kamsangte bawlsia uh cihi. Amau khantoh theihna ding Pasian’ thukhamte leh kamsangte thupi ahihna phawk uhhi.A thunget na vuah, Pasian in a thukham “azuimi nuntakna pia” (Neh. 9: 29; Lev.18: 5) ci uhhi. Kha Siangtho in kamsangte tungtawnin gen ahihlam zong phawk uhhi.\nPasian in, nuntaknuam neihtheihna ding leh thuman thutak teltheihna dingin a thukhamte hong pia hi. Hihte zuihna in dotna khempeuh vengsak hi.\nNeh. 9: 32-38 simin. Mawh pulakna atawpna lamah bang bulphuh pen uh hiam?\nTu’n, Pasian phat leuleu uhhi. Aliatna, ahatna, alamdanna leh acihtaknate phat uhhi. Pasian’ hoihna teltaktak hihtuak uhhi. Alian 10 sungah, Pasian tungah thuumna leh kiciamna bawl uhhi. Bang thuum uh hiam? “Tu in alian, a vanglian, a kihtakhuai, thuciamna kiptakin alen kote Pasian aw, kote tungah hongtung gimnate hong neu ngaihsutsak kei in” (Neh. 9: 32).\nKumpi tungah mipi in siah piak kul hi. Tawmno cikbek hi napi un, bawlsiatna tuamtuam thuaklailai uhhi. Kumpi gilo khat khit khat thuak toto ding ut nawnlo uh a, noptuam ngah nuamta uhhi. Amau leh amau zong “sila” kici mai uhhi. Sila in a Topa’thu mankul hi.Hih kammal azatna uh pen, Pasian’thukhamna mangnuamta uh cihna hihi.Pasian’sila ahih manun, amau’thu khempeuh Pasian mahin lensak nuam pah uhhi.\nEzra, Nehemiah leh mipte in Egypt gamah a thuakngei uh lungkhamna (Neh. 9: 9) mah bangin “lungkham mahmah” uhhi (Neh. 9:37). A thungetna uhleh aphatna vuah Egypt a thuaknate Pasian in neusehlo a hihna kilangh hi. Tualai mahbangin tu in zong Pasian mahin a mabaan hong zoptoh nadingin ngen uhhi. Amau kumpite, siampite, kamsangte kuamah thumaan zolo uh a, Pasian hoihna leh hehpihna bekmah muang uh ahihna pulak uhhi.\nRom. 5:6-8 simin. Israelte in Pasian tungpan bangpeuh ngen uhhiam. Amau ngetthu leh Paul thugente in eite adding bang tha hongpia naci hiam?\nNgaihsutbeh ding: EGWhite, Steps to Christ laibu laimai 37-41, “mawh pulakna” cihthu simin.\nNehemiah 9: 25 ah, Hebrew pute pate in “Pasian hoihna” sungah anopsakna uh honglakhi. “Eden huan” (Gen. 2:15) sungah teng kisa phialin nuamsa mahmah uhhi. Lungdamna thu icih in, Eden puahphat kikna hi a, leitung mite mai ah Edenlui tawh a kinaipenpen lim lakdingin, Israel mite samhi. Salpan hong ciahkik ciangin zong tua thumah piakik veve hi. “Tu in Zion ka hehnem dinghi. A kisia ama mun khempeuh puahpha in, ama gamlakte Eden huansung kabangsak ding a, ama sehnel gamte, Topa’ huan ka bangsak dinghi” (Isa. 51: 3) ci hi.\nPasian in a kamciamsa bang apiak thuphate tawh nuamsa mahmah uhhi.T uate khempeuh in abeisa Eden huan phawkkikna vive ahi hi. Pasian in, leitungpen, mite’ nopsakna ding mahin a bawl hi a, thupha a piak Israelte’n zong tuateng mah nuamsa uhhi. “Eden ah ombang akisakna” in mawhna hilozaw a, Pasian a mangngilhna uh mawhna hizaw hi (Eze. 23:35). Tua thuphate hangin, akimkot mite’n Pasian amuh nading uh hi napi, a muhloh-na uh hisakzaw hi.\nZeisu in, “lingbulsum omna lei lak atu khaicite pen, Pasian’thu za napi in, amau nuntakna sung uhah leitung lung hihmawhna leh hauhnopna in, Pasian thu vuknelh ahih manin, bangmah a suakkhia zolo te a cihnopna ahi hi” (Mate 13: 22). “Leitung hauhnopna” in bang acihnopna hiam? Tutung sinna sung ah mawh pulaknate tawh bangci kinaih nasa hiam?\nPiansaknathu lungngai kikun. Nehemiah 9 sungahPasian pen piangsakpa leh kemcingpa ahihnate phawk kikun.Hih doctrine te in eite upna bulpi ahihna hong bangci lak hiam?\nMawhnei ihihnate phawksa in, Satan in zong mawhna lampi ah, I upnate hong thanemsak lohna dingin, koici kidaltheih ding ihi hiam?\nPrev post HSS 7: KAN PATHIAN, MIN NGÂIDAM THÎNTU CHU\nNext post TEDIM LAI SIANGTHO KHETNA THU


url: =Hongkong Ah Pianna Pa-le-Nu That ~ Thu Tatuam (Siyin News)\nHongkong Ah Pianna Pa-le-Nu That\nWednesday, August 06, 2014 Ngam Dang Thu No comments\nHongkong ngam ah Henry Chau Hoi-leung akici kum 30 in, apianna pa-le-nu sia 2013 March that lumh in aluang sia semneen in thathum sung abek abek vawk sawm ci'n kihe aa, thukisitna Aug 5,2014 ciang thukhen zumh ah nei uh hi.\nApa sia 65 pha in anu kumh 62 hi, 2012 November in thalup sawm ahikom (thaluk sung) naam, tuikhalh-set (refrigerator), meesatsuana(microwave), thingkuang le rice cooker te sia alawmte kumh 36 apha khat taw kinging khol hi.\nMarch 1,2013 ciang that lumh hi, A thalup ni in, Chau Hoi sia zato ah akhut le alutang ah aliamma taw kibawl in, apa taw akibuanna panh aliamma hi tu in ki umh hi.\nNipi nii zawk ciang palik zumh ah anu-le-pa sia Senngam ah khualhaw in bo vinghvengh ci'n theam ahikom, Palikte in, athukat le, a teenna inn ii tuikhalh-set sung pan apa le anu ii lutang mu ahikom, man hi.\nPalikte ii matni ma in Phone sms thak na WhatsApps sung pan alawmte kung ah "tualthat tha ka hi ciang, bye bye" ci'n sms thak ahikom, ki- muangmaw saseam hi. Ahi hang ama le ama kipulaak nuam ngawl ahikom, athin ciim tu ngaak in, Aug 5,2014 ciang thukhen zumh ah "ka pianna pa-le-nu keima thalup hi" ci'n pulaak sak vateei hi.\nAlawmpa in, "kei athalupna sung kihel bong, asabak teng pawlkhat em, pawlkhat huan aa, niinbung sung vawk sak khi hi" kici hi.


url: =· Kawlgam sung kumpi naseemte khasum 2014-2015 kumsung Ks 20,000 ta khanding in March 25, 2014 ni in Kawlgam Upper parliament ah thukimna nei uhhi. Gaalkaap uk sung 1988-2010 sung in Kumpi nasemte kha sum 5 vei khang ngei a vanman khan in khuh sukpahpah ahihman in bangmah aphattuamna omlo hi.\n· Ongtungding March 29 niciang Kawlgam ading UN Palaai Vijay Nambiar Kachin minam gaalkaap KIO/A makaaipi tetawh KIA phualpi Laiza khuapi ah kimukhawm in Kawlgam kilemnading tawh kisai nasiatak in kikumding hi ci in KIO te in March 25, 2014 ni in taangkokhia uhhi.\n· Malaysia gam a mang Van leengtawh kisai in Malaysia kumpi pa in India Tuipi sung ah kia a mite khatzong nungta nawnlo hi ci in March 24,2014 ni in taangkokhia hi. Ahizong in Avan leeng akimu cihbang hinailo a US,UK,Australia,China,Malaysia leh French te in nehtak in azon laaitak uh ahihi. Hih vanleeng zonna ah makaai ahi Australia te in khuahun sialua mahmah ahihman in nai 24 kikhawl photding hi ci in March 24,2014 ni in taangkokhia uhhi. Malaysia kumpi in hibang in ataangkotheihna kuakiang pan kipsakna ngahhiam ci in China kumpite in Malaysia kumpi tea dot laaitak hi a, China gam Malaysia Palaai zumpi maai ah Vanleengtung atuangte sanggam te in lungsosa in sim uh ahihman in Palikte tawh nasiatak in buai uhhi. Australia tenbel asawtlo in vanleeng kitaktak hi ci in uptheihnading avanthem konglakding uh ci in kamciam pia uhhi. Hihbang a upmawhna ongpian theinading in Australia, China,French leh UK te in hih India tuipi sung ah vantuamtuam khuaphelep manzaihna tawh mukhia uhhi. Malaysia Airline ten bel misite luangmanding mikhat $5,000 ta piakding in gaaltoto ta uhhi.\n· US gam Washington state sung ah Saturday ni mencipna hang in misi 6 March 24,2014 ni in kimuhbeh a tun misivekpi 14 cingta hi. Kumpi tetung a mi amangthang laai sazian kipiapeen 108 hi a akimulo tammahmah laai ban ah Mencipbeh theikhading ahihman in thungetsakciat ni ci in President Obama tawh March 25, 2014 ni in eite kheempeuh kongzawn uhhi.\n· US gam Virginia state aom US Tuigaalkaap phualpi ah march 24,2014 zan in thautawi pasal khat in Tembaw hawlpa khat kaplum ahihman in Tembaw cing gaalkaap ten umcih kaplum kik uhhi.\n· Thailand gam khunglam Kawlgam tawh gamgi Tak Province sung ah March 25, 2014 ni in Bus pi khat lamto akah laaitak kibung ahihman in mi 30 si in 22 liam uhhi ci in Thailand kumpi thuneite in taangkokhia uhhi.\n· Afghanistan gam ah ongtungding April ni 5 niciang gambup kiteelpi na neiding uh ahihman un Taliban migilo te in hihkiteelna kanawngkaai sak mahmah ding uhhi ci in ataangko kawmkawm un March 25, 2014 ni in Kabul khuapi sung a Election zumpi sim ek uh ahihman in palik pawlkhat leh mipi pawlkhat si uhhi.\n· Taiwan gam leh China gam te sumzon sumzuakna ah kizopding deihlo a lungphona anei Sangnau pangte leh kumpi thunei te hih lungphona adiahtheih nading in thukimna khat March 25, 2014 ni in ngahta uhhi. Tua thukimna in ahih leh Sangnau pangte leh President Ma Ying-Jeou kimukhawmding cih ahihi.


url: =Pilna « Nikonghong\nHome » Pilna\nCategory Archives: Pilna\nA Hunlap Tu Thupi Hi\nApril 22, 2014 1:50 pm / Leave a comment\n” Kano lai ka pa ii thuhilnate sung pan ka makngil thei ngawlhet kammal khat sia “A hun lap tu thupi hi” ci kammal ahi hi. Sanginn ah a hunlap in theng bualeang ih thin nuam ngawl, ngualtam sung kimaimawl, syate in hong teih, hong sat thei lai si tu hi. Motor car gate, meileang, tuileang khawlmun. Vanleang tualpi ci bangte ah ih kingin khol ma hi kasap (ih kingin kholna kicing ngawl zaw ziam?) a hunlap in ih thet ngawl ciang kibuai thei peuma hi. (more…)\nAugust 14, 2013 2:07 pm / Leave a comment\nLampui ih ci sia, mihing pawlkhat taw maapang khawm a, nasepnate maa tun tu in, dinmun a late ahi hi. Na a sep pui tu mi nei a, tua mite ii nasep theidan (a kivakna) le, a kivaknate telpui in, a zak thiam thei tu sia, a vaipuak ahi hi. (more…)\nAugust 1, 2013 4:26 pm / Leave a comment\nEima le eima pha tatak ih kitel tu sia thupi mama, tuabang phatak ih kitel ciang bekma mailam ah bangbangh in kalsuan tu ci sia phatak kingeal thei pheang hi. Eima le eima kitel ci ciang a pha a sia heaknate ih kitel bangma heak ngawlnate zongh pha tatak ih kitel mama tu kisamh hi. (more…)\nJuly 12, 2013 2:27 pm / Leave a comment\nPa Pathian lamlakna a mukhol thei ngawl ngealkholna a nei ngawl minam te kisia hi. Paunak 29:18 a ci bangin Pathian hong ngealkholsak lam hong lakna ih mukhol thei buale a kibo cimit thei tu ma, a kisia cip thei tu ma ahi hi. (more…)\nSizang Diaspora le Diaspora Sizang\nJune 27, 2013 4:26 pm / Leave a comment\nTu hun kumzalom 21 kipat hun sia sangmang mittang missiological view pan etna ah leitung Diaspora Mission hunin a kingaisun ahi hi Diaspora ci ciang in minam khat a teenna ngam pan paikhia in mundang ngamdang ah kithethaang siasua ci nopna hi ci leang kikhial buale kilawm hi. Exodus taw kibang tu bang khat ahihang, kibang tatak thei ngawl hi. Exodus in minam khat ngamdang mun khat ah pusuak khia in khualhaw siasua ci nopna hi a, diaspora ci ciangin, ngam puasang mun tuatuam ah kizel siasua ci nopna hi. (more…)


url: =Malaysia, Kota Damansara inndawl 20 pan numeikhat lengkhia in si :: ZOMI DAILY\nMalaysia, Kota Damansara inndawl 20 pan numeikhat lengkhia in si\nposted on 14 July 2018 at 10:53 pm Lomkholna: Malaysia, News, Sawltak, World\nMalaysia, Kota Damansara vengsung aom Condo (Condominium) innsangdawn inndawl 20 Floor panin numeikhat lengkhia in sipah cih theStar pan kiza hi. Tua numeinu pen Japan gammi khat hi a, amahleh amah sinuam ngiatin kisihbawl in alengkhia hihtuak hi.\nTua Japanese numeinu pen kum 62 aphakhin khat hi a, Thursday nitaklam 7:27pm hunpawl in Condo sung aom tuibualna “Swimming Pool” geipan in aluanghawm kimukhia hi.\nHihvai tawh kisai in Petaling Jaya OCPD Asst Comm Mohd Zani Che Din in agenkhiatna ah tua Japanese numeinu pen tua Condo sungah amahguak aomzawh kha 4 sungbang sawtkhinta cihi.\nAmasa in tua Japanese numeinu pen Malaysia gamsung ah nasemding in alawmpa tawh apaikhawm uh ahihi. Tuahun pen abeisa kum 2 leh alang hunlai hi a, tuahunlai in Malaysia gamsung aom Japanese Company khatah nasem in aom ahihi.\nTua Japanese Company ah asepzawh kum 2 khitciangin tua numeinu pen nasepkhawl “Retired” hi. A pasal ahihleh Company ii Headquarters aomna Japan gamah nasep kilaih “Transfer” in kipuak hi.\nAmasa in tua numeinu pen Kuala Lumpur, Bangsar vengsung ah aom masa ahihi. Tuakhit ciangin Kota Damansara vengsung aom Condo khatah akituah kici hi.\nHih numeinu sihna pen asivat “Sudden Death” cihtawh ki ciamtehphot a, aluanghawm pen Postmortem bawldingin Sungai Buloh Hospital ah kipuaksak hi.\nMore: Naupang kum 8 khat anu in tawng ahih manin inntungpan tuakin si\nAzenzen in lungsim ngimluatna nei in, leitung nuntak hamsa nasakluat leh na hamsatna te kuppihtheih nadingin Phone saptheihding omgige hi. Tuatepen Befrienders kici a, Klang Valley sungah Phone Number 03-7956 8145, Penang kuamsung ah Phone Number 04-281 5161/ 281 1108, Sabah sungah Phone Number 088-255 788 cihtetawh ki hopih, ki kuppih theihi. Nunglamdeuh in Chin State pan Malaysia ah galtai Refugee khatzong UN Card ki lakkiksak ahih manin, alungsim kitamzan in amahleh amah ki sihbawl in inntungpan tuaksuk cihkhat kiza ngeihi. Sawltak #zomidaily\nPrevious: China gamsung aom Chemical Plant khat puakkham in mi 19 in sihlawh, adangzong 12 liam\nNext: Theih leh upmawh ~ Pau Khat Suan\nPresident Trump ii Twitter Account tawmveisung ki suksiatsak\nLawm tampi ngah nading zia


url: =Kha Pumpi (Spiritual body) :: ZOMI DAILY\nposted on 9 August 2015 at 8:07 am Lomkholna: Article, Biakna, SuanghDal\nPawlkhat in kha pumpi pen a kilawng thei lo pumpi “nonphysical” hi ding hi ci-in um uh hi. A thokik Jesuh pumpi pen tua bang hi lo-in a taktakin a kilawng thei pumpi hi tawntung ta a, a utut-in thankik bangin a mel kikhel kawikawi tua transformer dante pawl hi lo hi. Jesuh pen a thawhkik zawh ciangh mangvat vat thei hi ci-in Luke 24: 31na bangah na gen hi. Mang (disappear) cih le kilaih (transformed) cih thu kilamdang hi. Jesuh pen mihing a na muhna panin banglo khatin kilaih ziauin khuambul khawngin piang ziau cih bang hi lo zawin a vangliatna tawh kiseel ziau thei-in mihing’ muh theihna pan mang ziau thei hi bek hi. Ih muh theihna ih mit hong kibum sak leh ih muh ding pa ih mu nawn kei ding hi. Jesuh pen a kikhel kawikawi hi nawn lo hi. Amah pen Pasian-Mihing ‘the God-Man’ hi tawntung ta hi. A ut peuhpeuh a piang kawikawi hi lo hi. Ahi zongin a kiciangtan mihing muhna panin bel mang thei hi.\nJesuh pen a thawhkik zawh nungzuite’ muhna pan mang thei zel hi (disappeared from sight) ci-in a gen ciangin bangmah lo-in piang (became emmaterial) ahih manin a kimu thei lo (invisible) ahi hi cih thu pen maan lo hi. Mihingte’ muh theihna panin kihemkhia-in kisel thei hi cih bangdan hi zaw hi. Sawltak 8: 39na ah “Topa’ Kha Siangtho in Philip paikhiatpih a, Ethiopia Mangpa in mu nawn lo hi,” a cih mah bangin, Jesuh pen nungzuite’ muhna panin a vangliatna in seel ahi manin a kimu thei lo hi zaw hi. The sense is not “immaterial” but “hidden from sight, not visible”. Pasian in a selcip thusimte Amah mah in ong pholak lo hi leh a kimuh theih lohna thu Hebrews 1: 1-3na ah na gen hi. Thawhkik zawh a kimu thei Jesuh’ pumpi pen a kimu thei lo suak ta hi, cih bang hi lo-in, ih kimu kik nai kei hi, cih ding hi zaw hi. The resurrected Jesus’ physical body never became nonphysical. John 20: 19na ah kong kikhaknelh uh hi napi-in Jesuh ong pai-in amaute’ lakah ong ding hi, na ci mah hi.\nSawltak 5: 19, 23na te ih sim ciangh hih thu tawh kisai ih theihtheih nading thu khat om hi. Banghiam cih leh, sawltakte pen thong kongkhak tawnin paikhia uh ci lo a, Topa’ vantung mi khat in thong kongkhakte hong a, sawltakte a paikhiat pih hi, na ci hi. Tua mah bangin nungzuite zong a khaan (room) sungah kikhaknelh in a om laitakun kongkhak pen a lamdangtakin kihong dinga, Jesuh tua zui-in a lut phei laitaka thupiang pen nungzuite muh theihna mit panin tawmvei sung kisel hi zaw ding hi. Peter zong thong sungah a kikhihna kolte panin a suahtak theihna pen thankik khawng piang pak, a khut a khete khawng neu sak thei pak ahih mana a kikhihna kol pan a suakta hi lo a, a kolte a sutkhiat sak khat om hi zaw hi (Sawltak 12: 7).\nTua mah bangin John 20: 19, 26na a, ih Topa Jesuh zong a pai nading kongkhak a kihon sak laitakin amah pen a kilawng thei pumpi nei pa mah hi veve hi. Lai Siangtho in Jesuh in kongkhak kikhak pen pailetin ong tumphei hi, na ci lo hi. Nungzuite mit tawh muh theih loh dingin kongkhak kihongin tua zui-in Jesuh a lamdang takin a vangliatna tawh ong pai-in nungzuite’ lakah ong ding ziau hi zaw ding hi. Jesuh Khrih pen zanni tuni a tawntung in a kibang ngitnget hi (Heb. 13: 8). Jesuh pen a kilawng thei zel (could materialize) a kilawng thei lo zel (dematerialize) bangin a piang kawikawi hi lo hi. A kilawng thei ahihna thu pen Pasian in Piancil lai-in a kilawng thei mi a bawlin hoih mahmah hi ‘it was very good’ na ci hi (Piancilna 1: 31). Jesuh zong eite mah bangin a kilawng thei pumpi a nei tawntung pa ahi hi ‘Emmanuel God with us”.\nA thokik Jesuh: Jesuh pen Lazarus bangin a kitho kiksak hi lo-in a thokik pa hi zaw hi. Hih Lai Siangtho munte ah Pa in Khrih thokik sak hi ci hi (Sawltak 2: 24; Rom 6: 4; 1Cor 6: 14; Gal. 1: 1; Eph. 1: 20). Ahi zongin Jesuh mahmah in zong “Ka nuntakna piak khiat theih nading le lakkik theih nading thu ka Pa in kei tungah ahong piak ahi hi,” ci hi. Bektham lo-in “hih biakinnpi susia lecin uh ni thum sungin ka dingsak kik ding hi,” ci lai hi (John 10: 17-18-2: 19-21).\nThawhkikna pen Pa, Ta, Kha nasep ahi hi. Jesuh pen a kithosak hi lo-in a thokikpa hizaw hi. Jesuh mahmah in “Keimah in thawhkikna le nuntakna ka hi hi. I am the resurrection and the life” na ci hi (John 11: 25; Heb. 7: 16).\nPrevious: Guihtheih Khamtheih Zanghte\nNext: Nikhat in atawmpen nahoih khatta sem in ~ Deih Tung\nAlip Khap Huai USA thupiang ~ Florida State\nUpna leh Kammal (3) ~ Rev. Fr. Damian Dal


url: =Melbourne khuapisung akizuak lenggah sungah phim kimu :: ZOMI DAILY\nposted on 4 January 2019 at 11:04 pm Lomkholna: Australia, News, Sawltak, World\nAustralia, Melbourne khuapisung aom nupa kopkhat in Supermarket panin lenggah “Grape” alei uhle asungah phim akiphum, akisiat mukhia uh cih Straits Times pan kiza hi. Tua lenggah alei nupa tepen Skender Hasa leh azi Shams Alsubaiy kici a, nung Tuesday ni in Supermarket pan alei uh lenggah sungah phim 2 tak amukhia uh ahihi.\n9 News Melbourne te’nzong hih thupiang pen pulakkhia uh a, tua lenggah pen asungah atang aomlo “Seedless Grape” namte ahihi. Tua lenggah pen Victoria, Melbourne huamsung Craigieburn Suburb aom Australian Supermarket Woolsworths panin akizuak cisawnsawn hi.\nTua lenggah sungah phim aom aleikha nupa te lakah azi pen naupaai laitak hisawnsawn hi. Azi in nitak an anekkhit ciangin lenggah neksawm a, akhut tawh lenggah khat alaksawm laitak in akhut phim in dawtkha hi. Tuaciang in tua lenggah te phelkhap uh a, asungah phim akiphuhlam mukhia uhhi.\nSeedless Green Grapes kici asungah atang apalo te Bag khat alei uh hi a, lenggah khempeuh avek in aphelkhap uhciangin lenggah tangnih sungah phim khattuak aomlam ka mukhia uhhi ci’n apapi in 9 News Melbourne te kiangah genkhia hi.\nAzi pen naupaai laitak ahih manin hih phim akikoih lenggah anekkhakloh bilbel pen Pasian tungah ka lungdam mahmah uhhi. Naupaai laitak ahih manin bangmah tuahsiatna aomding ka ngaihsutthei kei hi ci’n azi in genkhia hi.\nHihvai tawh kisai in Australian Police te’nzong thuman mahhhi ci’n pulakkhia uh a, athupen limtak in aki kanciansan laitak hi ci’n genkhia uhhi.\nKhuasung mipi te ii Safety leh Well-being pen athupi penpen ahih manin hihvai limtak in ki kankhiading hi ci’n Police te’n Statement ahzong tangkokhia uhhi.\nTuaban ah hihbangdan singgah limcilo, buaina khatpeuh aomleh amanlang in hong Report hamtang un ci’n Police te’n zaksakna neihbeh hi.\nTuabang in nektheih te sungah nekdingin ahoihlo akoih, gamtatsia tezong limtak kikanding a, aki theihkhiatleh kum 10 ciangbang thongsung ah ki koihcipding hi ci’nzong Police te’n mipi tungah zaksakna nei uhhi.\nWoolsworths Supermarket thunei te’nzong hih buaina vaitawh kisai in Customer Report akibawl pen kathei uh a, kumpi thunei tetawh kipawlkhawm in limtak in ka kankhiading uhhi ci’n pulakkhia uhhi.\nMore: Malaysia Marigold bawngnawi te ki dop huai [Recall Product] ~ ZD\nAbeisa kumsung inzong Australia gamsung ah akizuak Strawberry singgah sungah phim kimu cih thuthang tamveipitak kiza zelzel hi. Tuabangin Strawberry sungah phim akisiat akimuh ciangin Australia leh New Zealand gamsung aom Supermarket ah zuakdingin akipuaksa Strawberry tampitak ki zuakngam nawnlo in ki paikhiakik hi. Sawltak #zomidaily\nPrevious: Jan 4: Kawlgam suahtak ni\nNext: ZAM Thupuak :: 06 Jan 19 (UN vai nakan nuamhiam?)


url: =Pawlpi banghang buai? ~ MUC\nPawlpi banghang buai?\nAdmin 11:37:00 PM Articles, Conference Pianna thu\nDAL KHAN MANG\nPawlpi tawh akibuai denna pen pawlpi khat adin teh abuse of power tawh hong kithuah to pahpah ahihman hi. Church History sungah hih thu hong gencian ding hi. Tua ahihmanin zong Adventist masate in zong pawlpi phot ding na lawp liang lo hi. Pasian' nasepna atangzai zawk nadingin, sumpi akikaih khop theihna dingin, pawlpi in neih leh lam aminvawh theihna dingin, cih bang thu teng tawh pawlpi min kivawh hi.\nAhizong kamsangnu bang na hangsaksak uh, azak noploh uhteh Australia ah PS' nasem dingih hawlkhia uh, hawlkhiat bang theileh pha ve, phalo, 1900 pawlteh ki re-organization kik. Tua buaina tengmah hong kilum letlet himai. Authority akizat teh den-a ngimna teng bek tawh hong lungkim lo uhin beh le phung, sung le pu kihuai nopna, zakahnopna tawh aana kizang kop to zel, akilat luat teh kithuakzolo, buai himai hi. Tua ahih manin "Institutionalism" ciankan lehcin ahoihna sangin asiatna tammuzaw niteh.\nSDA lian in "pawlpi" ie dinmun (a role) pen institutional role lobuang bangmah thupi na om sak lo hi. Pasian' mite lakah pawlpi ie role pen sawltak bu sunga ih sim theih simloh tamlo hi. Gupkhiatna view panin en lecin, pawlpi in gupna pia theilo hi ziau. Eh! RC bangin umni cilengh pawlpi pua ah gupna omlo hi. Father, bishop priest te in palai semin amaute omlo in van kikailo hi. SDA in priesthood of believers pen thu um khempeuh tan hi ci hang. SDA sungah siate nasep pen thu-um sa mite adingin thu leh doctrine ah leh kha nasepna ah hong pantah ding hi bek uh\nhi. Amau ei adingin palai semlo hi. Thu-um nailote adingin thu zong\nngensak thei, thum sak thei sam ve. Puahphate laite en lengh nekkhawm piading bangin elderte peuh himai sak uh hi. Tua ahihmanin pawlpi in gupna piatheilo ahihleh pawlpisep bang? RC te in Pawlpi pen mihing pianma in om khin hi, ci uh. Tua ahihmanin mi in pawlpi adinga nungta. SDA in thu um mimalte ahong kigawm ciangin pawlpi hong piang cih um, pawlpi ih TO hilo, eimau mah ih hihna hong laktel hi.\nPawlpi pen tuuhuang bang hi. Condition khat hi in tua sungah bang kisem:\nPS kiang panin gupna hong luang suk, mimalte'n na pom uh. Adventist te leh Evangelicalte upna ah gupna ihcihpen personal conversion, personal decision tungtawn bek in kingah hi, cih ki um hi. SDA pawlpi in cianlaite ahihleh asungah min akikhum khempeuh in automatic in gupna ngah ding, cih om theilo. Om thei hileh SDA sung suak te bang gupna pello angah ding hizen, nak hamphat. Hilo deuk zel. Pawlpi sungah jubilee vial sawm na bawlman zongin gumpa tawh personal relationship na neih kei leh pawlpi in vanhawlhliangin thu anei zongin gupna lemlawh lo ding. Hihsan ah RC leh eite' kilamdanna hong om zel. RC sungah siampite'n (ih Pastorte, Union uliante, Section uliante) thunget sak leh purgatory panin Vantung Abraham sung kidenna ziau hisam hi. Pawlpi sungah khat leh khat kihanthawn thei (gupna kipia thei tuanlo), ki halhsak, zato dan kikem thei cih ciang bek himai.\nUpna tawh PS tawh kizopna thupi hi. Hih kizopna ih neihciangin vertical leh horizontal effect hong piang ding, tua piang khiate in midangte tungah gupna pia theilo, PS nasepna leh a thu tangko thei bek. Phakneite khat leh khat ann kihopsot dan hi. Siantho ding Pasian khut sung bekah, Pawlpi khut sungah phak teng bek mah akiom hi, cimai ni.\nNihna ah Pawlpi khat sungah ih omna tawh gupna kingah hilo, upna kibangte omna pen pawlpi hizaw. Pawlpi in gupna pia theilo. Pawlpi in Ukna bang nei? Gupna thu hopsawn ding Authority lobuang neilo hi. Organization sunga policy zekna ukna pen zato cina kepna ding handbook bang himai. Pawlpimi lah hilo, gumpa' min zong theilo, gumpa aomlam zong theilo, gupna angah om ding, ahihhangin pawlpi sungom, Jesu thei, thukham sawm thei, policy teng lotngah gupna tanding omzel.\nA thupi ah PS' pawlpi sungah aom ih hihding=Amah tawh ahing kizopna nei ding, pha mawh hi. Visible church in mihingte view pana upna tawnna kibangteng omkholhna, mihoih, hoihlo om ngeingai lel, invisible church ah PS muhna panin upna tawh nungta, Saints vive, pawlpi khat peuhpeuh sungah om thei, omlo thei. RC sung bangah tampi om ding hi, kamsangnu na ci zaw lai hi. RC sungah aom manin kisim kha hilo, thutaktak tawh PS kizopna aneih man hizaw hi.\nThumna: Paul leh Barnabas akituahlohna thu uh pen universal principles thu ah hilo, John Mark tonpih ding maw, loding, policy level-sanghong dingmaw, khak ding lelvel, taihpong silhding maw, zopuan level hizaw. Principle ah pum khat hilai uh, PS tawh kizom tuak uh, Policy tuamtuak zangin asep uhleh gualzo tuak, Paul hong optimistic kik, nang tatdan, nang muhdan manzaw thong ci kik, cih himai.\nPaul leh Barnabas pen John Mark vaiah abuaina tawh gal suaklo, ih kiselsel sangin tuamsepni in, John Mark hoih, hoihlo ahunin hong lak nave ci-a hunpia, provide opportunity to prove that John Mark has good, cih thu hizaw. Paul in khat vei mi aet sual teh first impression last impression na hi. Barnabas bel mi pantah nuam, chance pia kik kik. Policy tuamtuak zang, gal hilo hi. Akikhenna uh pen gal ahihman hilo, principle ah pum khat, kizekkhiatna ah kitum kak, ahoih zaw zaw pahtawi ni, ahoihlo kizekkhiatna te puahpha ni, cih hilo dia?


url: =The 3rd World Zomi Convention- Atom Etkikna\nA 3-veina LEITUNGBUP ZOMI KHAWMPI (The 3rd WORLD ZOMI CONVENTION)\nTHUPATNA : A 3-veina Leitungbup Zomi Khawmpi, Zomi Council, India te makaih siamna tawh Zomite’ Khuapi nunung pen ahi Lamka khuapi ah October 25-27, 2013 sung in nasia takin kibawl hi. India gam ah om inntek Zomi khempeuh, Meiteite, Nagate leh Mizote ban ah Kawlgam pan Zomi Youth Association (ZYA) makai leh khangno gawm mi 225 ban-ah Zomi Congress for Democarcy (ZCD), Global Zomi Association (GZA) makaite, Thusung ding (Resource Person), Thukupbehding (Panelist) leh Biakna lam thugen ding Siate tawh gawm upa 9 in kava uap thei uh hi. Kuan leh ciahna ah Moreh ah escort tawh Pa Lang Khan Pau Guite, Chairman, ADC in hong makai in limtakin hong dawn hong kha in Pa Nang Lian Thang, Custom Director in hong encing lai hi. Vaitun Organising Committee in hong na muak uh hi. Zintunna, lengla dona leh hun gelna khempeuh ah hicizawdeuh leh cih omlo in picing mahmah uh hi.\n3. Akibawlzia: October 25 ni zingsang nai 10 akipan in Lamka khua tualpi dim in “Ngeina lahna, Lam leh Siamna Kimuhsakna,” nasiatak-a gawmkhopna tawh kihong hi. Hun-ap Thungetna tawh kipan in Convention meilahpi detna, Halleluijah Lapi sakna, Thugenna, Zomi, Meitei, Naga te Lam tuamtuam lahna leh Mizo gam Bawngkawn Pastor Bial Zaipawl, Cardinal Choir leh Kawlpi ZYA Lia leh Taang ten “Zogam Nuam” lapi tawh Zogam hoihna leh nopcitzia lahna lam leh minam kim in eimau lam tek tawh music zui a lamkhop diamdiamna cihbangin sunnung nai khat dong kinei hi. Tualpi dim in mipi tul zakhat taang hong pai hi. Zomi tuamtuam in ngeina puan tuamtuam silhin paak huan limci mahmah tawh kibang in etcim hiallo hi. Announcer te pen pau namkim a siam vive numei, pasalte hi in zaknopsak mahmah uh hi. Khuahun zong nuam – ni lah salo, guah lah zulo, niim dildial in Pasian in thupha tawh hong tuamsuk hi.\nSunnung a kipan in October 26 ni bup dongah ‘Zomite’ Phuutding thute, Hongtotote leh Hamphatlawh ziading dante’ (Issues, Challenges And Opportunities of The Zomi) cih thulu tuamtuamte tawh kisai in i Tangthuthei, Thukantel Professor vive in thusung ngiatngiat in Thukupbeh ding mipil kisehte in behlap lai-in zaknop, ciaptehnop leh telnop mahmah hi. Thusun khempeuh ei Zogam thu omzia tawh pansan in khantoh theih nading lamlak vive ahi hi. Mangkang gamkekte in Zogam hong lakcil lai-in i min i puam limtakin eimi sung pan makai omloh manin kipulak khalo in “Kuki-Chin-Lushai” min hong vawh khakna pan un tuni dong tua min i puaksuaknate bangci kheel zawh ding cih akipan Zogam ah ngaihsut thak theih,khantoh nading thupidiakte thu limci kisung hi.\n4. Bang Meetna Thupi Kingah: Zosuan-teng in kipumkhat nading 1947 kum akipan a kihanciamnate hangin nidang hun in Lusei ci-a min kivawh khateng in 1967 kum in MIZO cih min tawh na kipumkhat khin lian uh hi. Zomi Convention a 1-veina 1988 kum in Champhai ah kibawl; a 2-veina 1991 kumin Aizawl ah kibawlna huhau in Manipur State a om Zomi Council sungah Simte, Vaiphei, Paite, Zou, Thangkhal, Tedim-Chin, Mate, Gangte leh Komte in ZOMI min tawh na kipumkhat khin ta uh hi. Tua ban-ah ZOMI leh MIZO cih kammal pen akibang hi a, amasa pen laikam hi in a nunung pen lakam hi cih na kisangthei uh hi.\n- A 3-veina pen WZC khawmpi ah ZOMI, MIZO pen eipau tawh i minam kilawhkhawmna min adik (true identity) hi cih santheih ciatna pen Convention pan kingah thudik akhatna hi.\n- A nihna ah ei Zosuan khempeuh pen kideidan, kituambawl nonlo in pumkhat hihang cih lungsim hong guan in, ki-it, kingaihna leh kinuamtuamna lungsim lianpi hong guan thak hi.\n- Athumna ah ei Zomite kipumkhat in i ngeina, tawndan leh kampaute kepcing lohin Kawlgam, Vaigam, Bangladesh gam ah kizep in mangthang khathei ding hihang cih hong phawksak hi.\n- A lina ah ei Zogam ah mipil misiam i neihsunte thusunna leh a thukan khiat uh tawh a thu pulak khiat, a laigelhnate uh hangin i tangthu leh i maban ding ah i gamtat nading, thumuh siamna leh khantoh nading tampi kitel beh ahih manin mailam ah mipil, misiam, thumuhsiam gam zuun ding khangno tampi hong pian zawh semsem nading tupnopna lungsim hong khangto sak hi.\n- A ngana ah gam it makaite’n limtakin mipi hong makaihzawh semsem theih nading leh mipi in zong makaite nung zuihzawh siam nading kisam hihang cih i muhbeh tektek hi.\n- A gukna ah i ngeina puansilh niktente a namkim in hoihthei mahmah, kilawm mahmah ciat ban-ah Zomi bup zattaang ding Zopuanzapi leh dial a na gan khia uh hi.\n- A sagihna ah, tutunga a kisa late leh akilak Lam a tuamtuamte i muhciang i Zogam pen a ngaihhuai, a zuunhuai, akipahhuai, a angtanhuai Pasian hong piak tenna mun nuam hi gige hi cih hong lunglutsak thak mahmah ka sa hi. Khangnote’ lungsim zong lawng mahmah cih kimu thei hi. Kilem dimdiam a nuntak, khuasak khop ding a manphatna kiphawktek semsem hi.\n- A giatna ah Lamka lam ei Zomite inn-le-lo, neih-le-lam in na khangto mahmah uh a, ei Kawlgam zong hong kihongta ahihman i delh zawhding kisam hang cih hong musak hi.\n- A kuana ah Mizogam leh Manipur ah om Zomi lak-ah Democracy a kizang zawh sawtkhin zo ahih manin political outlooks kici gam ki-uk thuvaanna leh thu-kikupna ah thumuhzia na sangzaw deuh pah uh hi cih ka mu hi.\n- A sawmna ah, hih bangin kimuhkhopna, kigawmkhopna, siamna leh khantohna kilahna leh kimuhsakna a hunhun in neihzelna in siamna kihawmsawn in khantohna ciaptehna mualsuang a phut toto gige hihang cih zong hong phawksak hi. A kipatna leh a tawpna ah Pasian kiang lungdam kohna tawh kibawl ahihman in Christian minam taktak i hihna kilangkhia mahmah hi.\n5. Ngaihsuthuai kasak thu nih om: India gam lam ah om Zomi pawlkhat i min atdan ah Zongeina tawh min phuahte zangkhalo in behmin pen minpi in a zang zong na tam hi. A Zo min taktak uh a kitheizo nonlo zong om zawzen kasa hi. Hih beh thupisak luat ciang mikangpau in clanism leh familyism uang uhteh acih uh kaphawk a, hih min atdan ah i Zomi hihna leh i minphuah i a khiatna kilang nonlo ban-ah beh kikal ah kilungnopmawhna a piangsak baih khathei ding cih ka patau sim hi. Tutung in laigui zawng Thahdo sanggam mipi hong kihello uh a, ki ngaisim giauguau hi.\nNovember 8, 2013 ni in Convention a vaihawmte in Lungdam Kohna (Note of Gratitude) ah hong pulak uh mah bangin i hamphatna, i phawkthakna, i kithutuahnopna lungsim leh i maban hanciam nading i muhthaknate tungtawn in Pasian in “Thupha Ngah Minam Ding” a hong bawlna thei gige in - hanciamna, kuhkalna, kipumkhatna tawh mainawt zel lehang leitungah tuhun ciangin thu-le-la kiza baih, thu kiselcip thei nonlo leh kikhelbaih ahihman i omna ciat pan i gam i lei puah zawh ciat ding ban-ah gam khat ah nikhat ni ciang i kigawmkik baih thei ding hi cih lunggulh in nei in hanciam ciat ni! A 4-veina Leitungbup Zomi Khawmpi Kawlgam ah a kibawlzawh nading hanciam in thungen ciat ni e.\nTakkheh…!!! Zosuante… Hanlungciam… Pasian muang…Lungkituak… Mainawt in…Khangto diam…!!!\nNgalliam (Zoland Cottage)


url: =Zomi in bangtan huam hiam? ~ Dr. Do Suan Mung :: ZOMI DAILY\nZomi in bangtan huam hiam? ~ Dr. Do Suan Mung\nposted on 29 April 2015 at 6:20 pm Lomkholna: Article, Dosuanmung, Politics, Zomi\nZomi in bangtan huam hiam? ~ Rev. Dr. Do Suan Mung\nZomi U leh Nau, Tu sawng teng email sungah, ‘Zomi in bang ciang huam hiam? Zomi leh Chin a kibang hiam? Zopuan vai,ctp.’ tam simsim ka simkha hi. Thu sungte mipil vive ahih manin thu tampi ka theih lawh a manpha ka sa hi. Thu lamdangpi kong gen theih loh hangin kei zong tawm kong kuppih nuam pong hi.\nZogam hong sik masa leh Zomite thu akan masa Mikang te Sir Henry Yule (1508), Father Vincentius Sangermano (1783), Col T.H. Lewin (1871), Dr. Francis Buchanan (1835), Bertram S.Carey, H.N. Tuck,ctp. in Zo (Zomi) agen uh ciangin Chin State sung ate bek zong hi loin, Kawlgam, India, leh Bangladesh gamgizul a teeng mualtung mite genna in na zang uh hi. Hih mite ciaptehna mah Kawl mipil pawlkhat leh ei Zomi mipil pawlkhat in siksanin thu na gen uh hi.\nHih Mikang mipilte hong ciaptehna pen kineuseek thei lo hi. Bang hang hiam cih leh pau leh ham, pu pa ngeina, i taangthu,nuntak khuasak zia, lungsim kuan, mel leh sa cih dongin thu tampi (criteria) en a minam khat a hong koih uh ahi hi. Kizop kikawmna atawm luat manin a kigamla suah tektek ihi bek a, atung a thute i-et ciangin mikhat, sakhat bel hi lua mahmah hihang. Kawlgam sunga Falam, Haka, Mindat,ctp. te sang nangawn in India a Gangte, Simte, Vaiphei, Thahdo (Kuki) te bang tawh kamphen kullo zahin kinai hihang. Saklam a i sanggam Paite te bel ei lian mah hilel in genvet zong kullo hi.\nKamphen kullo teng bek minam khat hihang cih tawh kisai in ngaihsut huai thu om sa ing. 1975 kumin Evangelist Pumzathang (Dr. Pumza Tombing) Tedim ah gupna thu genin hong pai hi. A thugen cilin Paite kam a agen pen Tedim kam in kiphen tazen hi. I nung ngaihsut ciangin nuihzak huai abat hangin tua hun lai in kikawmna om vet lo ahih manin Tedim gam mi atamzaw in ei pau veve Paite pau pen kithei pha hetlo mawk hi. Tuhun teh bel kikawm kiphakna tamta ahih manin Sia Jamkothang’ tei Laisiangtho bang Paite pau hizaw hiam, Tedim lamte pau hizaw hiam, cih ding phialin om hi. Tua bek tham lohin, tu teekteek mahin zong, Tedim gam sunga izat awkaih tuamtuamte ikiho ciangin kamphen akul dekdek pawl bang om hi. Tua ahih manin kamphen kullo teng bek minam khat cih pen ngaihsutphat huai kha ding hi.\nAtaktak in bel, Zomi in Kawlgam, India, Bangladesh gamgizul a teeng singtang mi teng ahuam ahi hi. I pu i pa te in tua lungsim na nei uh ahih manin ‘Zomi’ nuai ah na kigawm thei uh hi. Amau mun tekah kilawhna tuamtuam a neih uh hangin ‘Zomi’ mah minbul pen hi cih zong mipil, thukante in asaan uh ahi hi.\nAhi zongin, hun hong pai toto a Zomi pawlkhat in ‘Zomi’ hong deih nawn lo uh hi. Ei theihpih/ theihpih loh ahang tuamtuam om ding hi. Pu leh pate minphuah sa bang Zomi te min ahi ngiat lo khat tawh kilaih zawzen hi. Tua ahih manin, tu tadih, Zomi a ut lote Zomi hi uh teh, va cihcih ding zong piang nawn lo hi. E’n ihuam sawm hangin amau ut lo phot ahih teh heh zawlai ding uh hi. Atunga igen minam te lakah Zomi a ut teng bekmah Zomi ihih phot kul ding hi. Sak lam a isanggamte bang nidang sangin Zomi kicih ding utzaw tham uh hi. Tu laitak a Zomi ut lo te cik teh hong utkik ding hiam kithei lo hi. Utkik pak kei le uh kilawm hi. Nikhat ni teh minam min khat nuai ah ikigawmkik diam, ahih keileh, a kikhen paisuak ta mai ding ihiam, cih nangawn kigenthei lo hi. Bangbang hileh, ei lam panin, unau sanggam ihihna, mikhat sakhat ihihna phawk tawntunga tua lungsim tawh amaute ikizoppih ding deihhuai hi.\nZomi leh Chin\nZomi leh Chin a kibang hiam cih zong dotna khat ahi hi. Zomi leh Chin kibang lo hi. Zomi pen taangtawn a kipan ei leh ei ikilawhna i minam min hi-a, Chin pen apualam pana hong kipia imin’khem’ ahi hi. Mikang ten lai sungah tua tawh hong ciamteh masa mawk uh ahih manin Kawl kumpi leh leitungin tua min tawh hong ciamteh hi-a poi mahmah hi. Khamtung mite kuamah amau leh amau ‘Chin’ a kici khat beek om lo hi. Zogam khuata a piteek khat kiangah.’Bang minam na hiam?’ cileeng ‘Chin’ hing, hong ci peuhmah lo ding hi. ‘Zomi hing, Lai mi hing,’ cih bang khat in hong dawng zaw ding hi.\nThukhat ah, Kawlgam sungah, Zomi leh Chin i’ huamkhak minamte bel a kibang hi cih theih hi. India lam ah Chin azang kha zenzen pawlkhat a om hangin kitam zat hetlo a buaihuai lo hi. Tuhun in Zomi pawlkhat in nidang a azat uh minam min paai in Chin mi kici tazen uh hi. Lah nuihzak huai, lah khasiat huai hi. Nam tom vai lua mahmah hi. Hun tomkhat sung meet nadingin minam min tawh lei zawzen pen namniam vai lua hi.\nEi mi pawlkhat in Chin a hong kithei sa ahih teh Zomi khawng cihcih kul kei cithei hi. Tua ding hilo in, Kawlgam sung leh leitung bupah Zomi a hong kiciapteh nang hanciam ding hizaw hi. Leitung mun tuamtuam ah zong minam min, gam min, khua min,ctp. a min maanzaw a kitheih teh a kilaihlaih lel mah ahi hi.\nZomite mapan zia ding\nTu laitak lianin eilam Zomite, i lawm Chin a kici te sangin mun tam simsim ah ziakai zawdeuh hileeng kilawm hi. Hih pen thu lamdang lua a ngaihsut ding hilo hi. Akua mapeuh in hun a kinei ciat hi-a tu laitak amau hun hikha ding hi. Kum tampi sung ei lamte i madawk khin hi. Amau bang hangin hong makhelh uh hiam cih ikankhiat ding kisam hi. Tua panin kipatphat kul ding hi.\nI madawk kik theih nading ilawmte mah bangin minam veina ineih ding kisam hi. Kuamah ngawh tuan ding a om kei a, ahi zongin, ei i madawk lai in akua mapeuh in tu-a ilawmte zahin gam leh minam aa ding ici veuveu pha kei hi. Mailam ah gam leh minam veina ineih phat mahmah ding kisam hi.\nKisangkhaina leh niamkiatna Pasian kiang pana hong pai ahih manin Pasian mah muanpi in muang ni. Pasian awi in gamta ni. Pasian thupha piak taak dingin om ni. Thu ngen ni. I lawmte in a thungetna uh a ngah ahi hi. I lawm te in eite sangin Pasian thu leh thu khat peuhpeuh ah hang takin ma pang ngamzaw uh hi. (gtn. Haka singlamteh vai). Ei mite pen a tamzaw kitapkual han pong in vaipite ah hang takin kiding ngam pha lo hi. Hih zong kipuahphat ding kisam hi.\nI lawmte zia izuih loh ding khat om hi. Mi deidanna, mi langbawlna, ei angsung bekbek etluatna cihte ineih loh ding thupi hi. I daupai laitak i kilal sak luat leh sauvei lo in kikiam ding hi. Zomi a ci tenten pawlkhat bang pen ilawmte hong bawlna na sa lua mahmah uh ahih manin Chin cih kammal pen aza thei ngiat lo tuam uh ahi hi.\nMite in bangbang in hong bawl taleh, Pasian tate ihih manin ei lam pan mawhna imaisak zawh ding thupi hi. I muhdah tuan loh ding thupi hi. Tua bangin Khazih lungsim na nei lehang Pasian eilam hong ngakik dinga hun nuam hong musakkik ding hi. Khazih leh Zomite sungah, Sia Do Suan Mung\nPrevious: Pate Ni maw “Papite Ni”? ~ Hau Za Cin\nNext: Thucinh thutang (N)\nKampau, Lai, Ngeina leh Minam ~ Eddie Ngin Hang\nA 3 veina Zomi Numei Seminar nuamtak kizo thei\nPhilippines gamsung ah zinling in van tampi sia, mi 4 si ~ ZD\nA gilsung ah Cocaine vankham apua khat Bangkok Airport ah kiman\nMelbourne Zomi Mopawi Kizom ziahziah


url: =Thukhente 11 | Siantongluan\nTu-in Gilead khuami Jefthah, a thahat galhang khat hi a, ahih hangin amah pen zawlta ahi hi. Jefthah pa Gilead hi a,\nGilead zi in zong amah tawh tapa dang nei hi. A tapate a khan ciangun amaute in Jefthah notkhia-in ama kiangah, "Ka pa uh inn sungah gamh na luah kei ding hi; bang hang hiam cih leh nang pen numei dang tawh zawlta na hi lel hi," a ci uh hi.\nTua ciangin a sanggamte kiang panin Jefthah tai-in Tob gamsungah teng a, bangmah a manlo mite in Jefthah pawmin amah tawh mite sugawpin pai kawikawi uh hi.\nTawlkhat khit ciangin Ammon mite in Israel-te sim uh hi.\nAmmon mite in Israel-te a sim ciangin Tob gam panin Jefthah a la dingin Gilead upate va pai uh hi.\nAmaute in Jefthah kiangah, "Ammon mite i do theihna dingin hong pai in la kote makai hong hi in," va ci uh hi.\nAhih hangin Jefthah in Gilead upate kiangah, "Note in kei hong mudahin ka pa inn pan hong hawlkhia hilo na hi uh hiam? Bang hangin thuhaksa na tuah uh ciangin kei kiangah hong pai na hi uh hiam?" na ci hi.\nTua ciangin Gilead upate in Jefthah kiangah, "Kote tawh nang hong pai-in Ammon mite do-in Gilead gamsunga teng mi khempeuh tungah lutang nong hih theihna dingin nang lamah hong kihei ka hi uh hi," a ci uh hi.\nJefthah in Gilead upate kiangah, "Note in Ammon mite a do dingin inn-ah kei nong ciahpih uh a, kei tungah Topa in amaute hong piak leh kei pen note lutang ka hi ding hi," a ci hi.\nGilead upate in Jefthah kiangah, "Topa pen eite kikalah teci hi ding hi. Na cih bangin ka gamta ding uh hi," a ci uh hi.\nTua ahih ciangin Gilead upate tawh Jefthah pai a, mite in amau tungah lutang leh makai-in amah koih uh hi. Jefthah hih hih thute khempeuh Mizpah khuasung Topa mai-ah a gen ahi hi.\nTua ciangin Jefthah in Ammon mite kumpipa kiangah kamtaite sawlin, "Ka gam a sim dingin kei kiangah nong paina dingin kei tungah bang thu om ahi hiam?" cisak hi.\nAmmon mite kumpipa in Jefthah kamtaite dawng a, "Egypt panin Israel-te hong pai lai-in Arnon panin Jabbok leh Jordan ciang ka gam hong laksak hang ahi hi. Tua ahih ciangin tu-in thudamin hong piakik in," a ci hi.\nJefthah in Ammon mite kumpipa kiangah kamtaite sawlkikin\nama kiangah, "Jefthah in hih bangin ci hi: Israel-te in Moab leitang hita leh Ammon mite leitang hita leh lalo hi.\nEgypt panin Israel-te hong paitoh lai-in gamlak tawnin San Tuipi-ah hong pai-in Kadesh hong tung uh hi.\nIsrael-te in Edom kumpipa kiangah kamtaite sawl a, Kong thum uh hi; na gamsung hong nawksak in, cisak uh hi. Ahih hangin Edom kumpipa in a thu ngailo hi. Tua ciangin Moab kumpipa kiangah zong sawl uh a, ahih hangin amah thukimlo hi. Tua ahih ciangin Kadesh-ah Israel-te om phot uh hi.\nTua ciangin sehnel gam tawnin amaute khualzin uh a, Edom gam leh Moab gam kimkotin pai-in Moab gam nisuahna lampangah tung uh a, Arnon gun galkhatah phual sat uh hi. Ahih hangin Moab gam sungah amaute lutlo uh hi. Bang hang hiam cih leh Arnon gun pen Moab gamgi ahi hi.\nTua ciangin Israel-te in Heshbon khua-ah a om Amor mite kumpi Sihon kiangah kamtaite sawl uh hi. Israel-te in ama kiangah, Kong thum uh hi; ka gam uh a zuan dingin na gam hong nawksak in, ci uh hi.\nAhih hangin Sihon in ama gam a nawk dingin Israel-te muanglo hi. Tua ahih ciangin Sihon in a mite khempeuh kaikhawmin Jahaz-ah giahphual sat a, Israel-te na sim hi.\nTopa, Israel-te Pasian in Sihon leh a mite khempeuh Israel-te khutsungah pia a, amaute in zo uh hi. Tua ahih ciangin tua gamsunga teng Amor mite leitang khempeuh Israel-te in luah uh hi.\nAmaute in Arnon gun panin Jabbok lui ciang leh sehnel gam panin Jordan gun ciang, Amor mite gam khempeuh a luah uh hi.\nTua ahih ciangin Topa, Israel-te Pasian in ama mi Israel-te mai panin Amor mite paaikhia hi. Tu-in nangmah in luahkik ding sawm na hi hiam?\nNa pasian Khemosh in na neih dinga hong piakte kem peuh in. Kote ahih leh Topa ka Pasian un kote mai-ah a suankhiatte ka tang ding uh hi.\nTu-in nang pen Moab kumpipa, Zippor tapa Balak sangin ginazaw na hi hiam? Amah in Israel-te to ngei a, amaute do ngei ahi hiam?\nHeshbon leh a khuaneute, Aroer leh a khuaneute, leh Arnon gun panga om khuapite khempeuh sungah Israel-te a ten kum za thum hun sung tengin bang hangin lakik lo na hi hiam?\nTua ahih ciangin nang tungah ka khial kei a, kei nong simna-ah kei tungah nang nong khial hi. Topa, Thukhenpa in Israel mite leh Ammon mite kikalah tuni-in thu khen ding hi," a ci hi.\nAhih hangin Ammon kumpipa in ama kiangah thu a puak Jefthah thu a don kei hi.\nTua ciangin Jefthah tungah Topa kha hong tung a, amah in Gilead leh Manasseh nawkin Gilead gam Mizpah-ah paisuak a, Gilead gam Mizpah panin Ammon mite kiangah paisuak lai hi.\nJefthah in Topa tungah thuciamna bawlin, "Ka khutsungah Ammon mite nong piak leh\nAmmon mite kiang panin gualzo-in ka ciah ciangin keimah a dawn dingin ka innsung pan a hong pai peuhpeuh Topa}-a hi ding a, meihal biakna dingin kong pia ding hi," a ci hi.\nTua ahih ciangin amaute a sim dingin Ammon mite kiangah Jefthah galkah a, Topa in ama khutsungah amaute a pia hi.\nAmah in Aroer panin Minnith kiimnai ciangdong khuapi sawmnih, leh Abelkeramim ciangdong mi tampi tak thatin a vatgawp hi. Tua ahih ciangin Israel mite mai-ah Ammon mite guallel uh hi.\nTua ciangin Mizpah-a ama inn-ah Jefthah hong ciah hi. Amah a dawn dingin a tanu khuangneute tawh a laamsa-in hong paikhia hi. Tuanu pen ama ta khat neihsun hi a, amah simloh tapa ahi a, tanu ahi zongin adang neilo hi.\nAmah in a tanu a muh ciangin a puan balkekin, "Ala, ka tanu! Kei nong niamkoih mahmah hi. Kei-a dingin lungkhamna lianpi nong suak hi. Bang hang hiam cih leh Topa tungah thu ka ciam khin a, ka thuciamna ka dokkik thei kei hi," a ci hi.\nTua ciangin a tanu in ama kiangah, "Ka pa aw, Topa tungah thu ciam khin na hih leh, na thuciamna tawh kizui-in kei tungah hong bawl in. Tu-in Topa in na gal Ammon mite tungah nang-a ding hong thuksak khin hi," a ci hi.\nTua ciangin amah in a pa kiangah, "Kong ngetnop thu khat om hi. Kei pai-in mualtungah vak kawikawi-in kei leh ka lawmte in nungakin ka sihna ding hangin ka thum theihna dingun kha nih sung kei guak hong omsak in," a ci hi.\nAmah in, "Pai ta in," a ci hi. Amah in kha nih sung a tanu paikhia sak hi. Tua ciangin amah leh a lawmte paikhia-in nungakin a sihna ding hangin mualte tungah kapin a thum uh hi.\nKha nih a cin ciangin a pa kiangah amah ciahkik a, amah in ama bawlsa a thuciamna bangin a tanu tungah hih hi. Tuanu pen pasal tawh a lumkhawm nailo, nungakin khansih hi. Tua ciangin Israel-te sungah ngeina khat suak a,\nIsrael numeite kum khatin ni li sung kum simin Gilead mi Jefthah tanu hangin a thum dingin paikhia uh hi.


url: =Christmas letsong mawza kop khat ~ Peter Suumpi :: ZOMI DAILY\nChristmas letsong mawza kop khat ~ Peter Suumpi\nposted on 1 December 2018 at 3:41 pm Lomkholna: Article, Christmas, PeterSuumpi\n“Mawza kop khat in… ama ii upna le gualleh noplohna lungsim te khanglo sak in thalawpsak hi”\nChristmas zandawn ni zan 11 pm bang hong satta hi. Lam kim lam pam ah zong mivak te hong vang semsem ta hi. Pawl khat te ahihleh meiphual awi in Christmas dawn ding in tukhawm dimdiam uh hi. Aw …Christmas hun hong tungta hiven maw.\n“Topa aw ka lungdam hi. Tu ni ka vanzuakna ka daupai hi.”\nNasep tam ni nikhat vanlei nunung pen vanleipa amau ii khedap sai pua dong avakhak kawm in Mrs. Smith aphun ahi hi. Mrs. Smith te nupa ii akisel theilo amaitai na uh pen nitak meitang nuai ah kilang tak in kimu hi.\nSai khat hun ta hi. Mrs. Smith in saisung teng hahsiang phot hi. Mr. Smith ahihleh sai mai ah paikhia in zingsang aa asuan sideboard no hong tum hi. Khedap tuamtuam akikoihna mantau mai ah Mr. Smith tha khat thu hong khawlvat hi. Mantau pua lam aa om naupang khat amitsung ah uh hong mu kha vat hi.\nMr. Smith zong mantau lam hong nehphei in hoihtak hong en hi. Kum giat kum kua kim apha ding meihol tawm pasal no khat hong mu hi. Khuadam luatna hang in avok mahmah akhe te ah amah tawh akituak hetlo khedap pi khat naupang no pa in bulh hi. Meihol vui te tawh anin nipnep tua khedap pen khedap mel zong bang nawnlo zah dong in lui luata hi. Mr. Smith hong pai amuh ciang in naupang pa in mantau sung aa kiseng ahoih mahmah khedap khat en zel in khedap sai nei pa Mr. Smith en zel in hong om hi. Naupang pa mittang sung ah alam-et ngam huai hetlo lam-etna te tawh kidim hi.\nMr. Smith in zong alukun kawm in “Merry Christmas maw tangval no… bang hong huh thei ding ka hia” ci in hong dong hi.\nMr. Smith ii dotna pen naupang no pa in dawng kik lo hi. Amitte ahihleh tua mantau sung aa khedap te lam hong tung zelzel hi. Tawm vei sung khit ciang “ka khe tawh akituak ding khedap bulh khat ka ngah theih nading in Pasian kiang ah thu ngen ing. Ka thungetna Pasian kiang atun thei nading nong huh thei dia? Pa no aw lungdam mahmah ing.”\nTua laitak van asengseng Mrs. Smith zong amau lam hong nehphei in naupang no pa alu pan akhe dong hong en hi. Tua khit ciangin Mr.Smith pen ama lam anga ding in hongsam in “hih naupang pa pen hehpih sa ing. Ama hong nget pen pia lel ve” ci in hong gen hi.\nMrs. Smith ii genna pen Mr. Smith in alupei in hong nial hi.\n“Hilo hi. Ama kisap pen khedap hilo hi. Bizu sung aa om ahoih pen mawza kop khat vala in. Tua khit teh kuangpi khat tawh tuilum zong hong la in.”\n“Lungdam hi tangvalno aw. Nang ii thungetna pen Pasian kiang ah hong ngetsak khin ing. Pasian in zong tu mahmah in hong dawng pah lian ding hi.”\nTua laitak in Mrs. Smith zong tuilum kuangpi khat tawh hong tung hi. Mr.Smith in tutphat niam khat la in naupang pa tusak hi. Tua khitteh naupangpa ii khe aa anin nipnep akhedap suahkhiat sak in avot mahmah tua naupang pa khete tuilum sung ah hong diahsak hi. Akhete dam taktak asilsak kawm in Mr.Smith in dam taktak in thu hong gen hi.\n“Nau aw, ka lungbel nop vet kei. Na nget khedap pen Pasian in hong pia lo hi. Pasian in hong gen hi. Nang aading khedap hong pia zo kei ning ci hi. Nang aading mawza kop khat bek piak ding in hong gen hi.”\nNaupang pa ii maitang tung aa maitaina te pen Mr.Smith ii kammal te hang in hong bei hi. Mr.Smith in akampau manlang tak in hong zom suak hi.\n“Ahizong in lunghimawh kei in nau aw. Ka thugen te hoihtak na ngai in. Mikim mikim in amau ii lungtang sung ah Pasian kiang anget uh om hi. Ahizong in Pasian in mihing te na apiak ciang in abaihsa in pia lo hi. Ngun le kham angen te pen Pasian in tupek le gamlim apiak bang dan ahi hi. Ngun le kham ih ngah nading ei-le-ei mah in ih tawh akul ahi hi. Athupi pen ah ken semzo ing cih upna le kimuanna ih khutlet ding ahi hi. Ei-le-ei ih kimuan teh ih mailam lam-etna te hong tangpha ding hi.”\n“Kei dan e. Kei ka neulai in Pasian kiang ah khedap sai ka neih zawh nading thu ka ngen hi. Ahihang in Pasian in khedap bawlna van bek hong pia hi. Tua van te hoihtak ka zat theih leh ka deih khempeuh nei zo ding hing ci in kei le kei kimuanna ka nei hi. Kum 20 sung in khedap nawt nasep ka sem hi. Khedap bawl mi nungzui, khedap nasem, khedap dizai suai cih te ka sem hi. Tun ahihleh hih lampi tung ah ahoih pen khedap sai anei zo bek thamlo in zi hoih mahmah le anuam mahmah innkuan ka nei ta hi. Nau aw nang zong tua bang mah in hih mawza kop khat la inla na sunmang sung aa na lunggulh khedap va zong in. Nung-hei kik kei in. Cikmah hun in lungkia ngei kei in. Tua hileh ni khat ni teitei teh nang zong agualzo mi khat na suak ding hi.”\nAkhete asil khitteh Mr.Smith te nupa khut sung pan “Pasian” piak letsong ahi mawza naupang no pa in hong la hi. Vaipuak khat akisuan bang in tua mawza la in naupang pa sai sung pan hong pusuak khia hi. Agamlo mun khat pan tua khedap sai khat vei hong leh-et kik hi. Mr. Smith te nupa in tua naupangpa akhutvan kawm in “Pasian ii kammal te hoihtak ciamteh in maw nau. Nikhat ni teh agualzo mi na suak ding hi. Na gualzawhna thuhoih kazak kal ding uh ko na lam-en ding hi ung.” Ci in hong gal awtsan hi. Naupang no pa in amau nupa alukun kawm in amau tawh akigamlatna khuazing lak ah va mang vingveng hi.\nMitphiat kal tawmvei sung in kum 40 manlang tak in hong bei hi. Christmas hun hong tung kik hi. Mr.Smith in zingsang tung in innkong khak ahon leh midang khualmi khat ii khak, laikhak khat hong ngah hi. Lai-ip ahon leh asung aa kigelh laite in …\nKong zahtak mahmah nuno le pano\nAbeisa kum 40 val lai in Christmas zandawn ni aa nong muh uh meihol tawm naupang no pa na phawk lai uh hiam? Tua hun lai in Pasian kiang ah khedap bulh khat anget hang in Pasian in amah khedap pia lo in ngun le kham sang amanpha zaw kammal pawl khat le mawza kop khat hong khiat hi. Tua mawza kop khat in ama ii upna le gualleh noplohna lungsim te khanglo sak in thalawpsak hi. Hibang huhna in adang hunna dangdang te sang in manpha zaw pek hi. Mawza kop khat hong pia in ka lunggulh khedap zong ding aa hong sawl pa no ii thumuhna pen zai lua in manpha sa lua mahmah ing.\nKa lungdam lua hi. Thudik in pilna le thukhualna anei pano le nuno aw, no mau ii nong piak uh mawza tawh ama aading amanpha penpen ahi khedap bulh khat aman mu zota hi. Amah pen tu in American ii kumpi hita hi. Kei pen tua melhol tawm naupang no pa ka hi hi.”\nLaigual ii nuai nung penpen ah “Abrahan Lincoln” ci in min suaikai hi. Lailet: Peter Suumpi/ Meiwenzhan\nPrevious: Queen Elizabeth I: (1533 – 1601)\nNext: Haitatna pan Khantohna masuan in ~ Pau Khat Suan\n2020 khit Hausa leh MP dingte ~ Pau Khat Suan\nEtteh Tak Niang Sen Zomi In Gen leh Septhuah!\nThupha a hawmkhia minam – Zomi\nAsiangtho suakta leh Thutang Kiteelna (Free and Fair Election)\nZomi Forum ah Media minthang aki helteng


url: =US gamsung khualzinna pawlkhat – 93 :: ZOMI DAILY\nposted on 4 April 2016 at 8:00 am UTC+9:30 Lomkholna: Article, Awnzapau\nA sungah ka lut uh a, Mungno in na pha mun ngei ahih manin a zomzom a etna dan amah’n na theikhin pha mahmah a, mun khat ah mihonpi tawh kithuah in ka ngak ngeiingaii uhhi. Meileng tawh kibang a kizom deudau trailer 4 bang akizom meileng lampi tung akihawl, vial khatteh mi (120) ta bang ata dingte tawh a pawl apawlin a tazahzah in ka zui uhhi. Tua pen tram tour/studio tour kici hi.\nKa paina peuh uah movie kizaih ciang a, innkang meikuang khawng, datsi bung kang khawng a zaih dan uh, inn kicimh leii dawhte kicim cih khawng leh zinling a innsia cih bang a tuamtuam a bawlna uh hong paipih in hong lak kawikawi uhhi. Mun khatah vanleeng agolpi 747 Boeingte akisiasa azan gawp ngiingeii khat kikoihna ka mu uhhi.\nMun khat leuleu ah innsung pan tangval khat in puankaang tawh kitun misi luang khat a khutnih tawh tawi kawmsa in hong pusuak a, a mawtaw nungbawm (trunk) sungah a koih laitak ka mu uhhi. Tua pa’ pen ka muh uh ciang lung himawhin, a inn sungah va lut kik vingveng hi. Hong pusuak kik leuleu a, midang na gen uh leh hong that ding hing aci bangkeek khat in tem tawh hong delh hong vau danin om hi. Tua zong movie kizaih dan hong hilh ahihi.\nTuipi sungkhawng a tembaw pai in huihpi guahpi tawh tuihual lian mahmah tawh,a tembaw kilokin a lauhuai mahmah a azaihna bualtui khawng pen na gol khollo lel hi. Cowboy movie sung a tang lai a inn sia inn luite bang a phual pekpek pai kullo a, tua studio sung tengmah ah akicing tak a omsak pikpek ahihi.\nTua mahbangin a movie tawh zui in Europe khawng tawh kisai ahih leh a inn ding uh zong tua gamte mah tawh akisunh dingin bawlpah uhhi. Nisim a mi akipai den ahih manin a a veksek (detail) in bel hong lak kim zo sam lo banah a khuamu a ukdeuhte muh theih pak sin theih pah ding hi a, kua mah in zong kithei kim vat sam lo ding hi.\nTua zawh ciangin ko ututna uah ka pai kawikawi uhhi. Mun khat ah unau nih lasiamte lasakna zong ah tawlkhat ka en uhhi. Tuate pen nisimin akilak hi lo ding a, akha akha cih bangin a mi kikhel ding hi. Lasa a om loh hun khawng zong om thei gige ding hi.\nA tatak hih Universal Studio hong piankhiatna zong 1950 pan 1960 kumsung akipan America ah TV nakpi tak a, tampi tak hong kibawl a aki-ettheihtak ciangin, datshin (motion picture) te kilakna cinema ah nidang zahin ki-en ziahziah nawn lo khong ahih manin, a bawl a thohte (producer) meet nawn peuhmah lo uh hi. Tua zawh ciangin sum ngahna ding sum zonna in hih Universal Studios kici phuang khia a, et man sum la in mipite ettheih dingin bawl hong kipan ahihi.\nPrevious: Nasep Thak Neih Ciang Theih Ding Nam Sawm ~ Hau Za Cin\nNext: Malaysia gamsung veng pawlkhat ah tui pailoding


url: =USA, New York khuasung ah apuakkham om, mi 4 liam :: ZOMI DAILY\nposted on 11 December 2017 at 11:59 pm UTC+9:30 Lomkholna: News, Sawltak, USA, World\nUSA, New York khuapisung aom Port Authority Bus Terminal ah Monday zingsang in apuakkham om cih Reuters pan kizasawn hi. Tua New York’s Port Authority Bus Terminal pen khuasung mipi tampitak in khuasung vakna, nasep kuanna in alimzat mahmah City’s busiest commuter hub khatzong ahihi.\nNew York Police te genkhiatna ah tua apuakkham apiangsak Suspect pen aliamsa in kimankhin ci uh a, adangzong khuasungmipi lakpan in aliam mi 3 om cih kiza hi.\nHih thuthang akigelhkhiat laitak in Police te’n tua apuakkham vanpen bangvan kizang, bang Device hiam cihpen gencianna neinailo uhhi. Local Television Channel khat ahi WABC te’n Police Sources tungtawn in agenkhiatna ah tua puakkham pen Pipe Bomb hikhading ci uhhi. Passageway panin apuakkham ci a, adang apuakkhamthei vankhattawh mikhat Subway Tunnel sungpan kimankhin cihi.\nFire Department te’n Twitter tungtawn in agelhkhiatna ah hih Port Authority Bus Terminal buaina hangin mi 4 liam hi ci’n gelhkhia uhhi. Ahi zongin aliamkhempeuh ahuaisialua, nuntakna abeilawh liangding in agimsia omlo cihi. Aliam te lakah Port Authority Police Officer khatzong kihel cih kiza hi.\nBus Terminal zong ki khakcipphot hi ci’n Port Authority of New York leh New Jersey te’n Twitter Statement tungtawn in pulakkhia uhhi.\nManhattan khuasung lamzikpi pawlkhatzong kikhakcip ci a, 45th Street panin 40th Street, 7th Avenue panin 9the Avenue sungteng ki khakcip hi ci’n Police te’n genkhia uhhi. Subway Trains tezong Times Square Station panin Bypassing tawh kitaisak cih kiza hi.\nPort Authority ah aomkha khuasung vakding Commuter khat ahi Diego Fernandez in agenna ah kahlei tungpan in taikhiatnading omlo a, mikhempeuh ki pataugawp in, ki taikek, ki awngzak ngeingai cihi.\nNew York City Mayor Bill de Blasio in hihvai tawh kisai in President Donald Trump zong ki zasakkhin cihi. New York governor Andrew Cuomo zong buaina apian ciangin aphual ah delhpah cihi.\nVideo: Explosion rocks New York commuter hub, suspect in custody\nWABC te genkhiatna ah tua apuakkham sakpa pen Bangladesh gammi kum 20 gualkhat ci uh a, US gamsung ah kum 7 sungbang aomkhin khat cihi. Aomna Address pen New York’s Brooklyn sung aom khat hi ci’n ki pulakkhia hi.\nHih buaina apian akipat pen 7 a.m. (1200 GMT) kici a, zingsang mipi te nasep kuanding in abuai ngeingai mahmah laitak, Rush Hour hunlaitak ahihi. New York khuapisung ah adiakdiak in December khasung pen khualzinmi Visitors atamphadiak laitak hisawnsawn hi.\nMore: US ah Amtrak meilengkhat New York Penn Station ah tuahsia\nNungdiak mahmah tuma khanih hunlai inzong New York City khuasung setbing tuanna lampi Bike Path tungah Uzbek Immigrant khatin Truck mawtaw tawh mipi nawkgawp in, mi 8 takin sihlawhmawk hi. Tuapa ii gamtatna pen IS te’n ko ii mawhpuak hi, ko ii khutzat hi ci’n pulakkhia uhhi. Sawltak #zomidaily\nPrevious: Indonesia ah Christmas hunsung buaina abawlsawm migilo honkhat kimankhia\nNext: China ah innsangdawn Stunt kimawlmawl khat 62 Storey pan kia in si


url: =Vondeih Kep Ding – 60 (Pau Khan Kap) :: ZOMI DAILY\nposted on 25 September 2016 at 9:48 am UTC+9:30 Lomkholna: Article, Paukhankap\nNong theihsa mah bangin na pa in laibu ka leizel hangin kasim gaih tawm mahmah hi. A sim sangin a lei bang uk zaw leng kilawm kisa liang ing. Tuin bel kei leh kei kithei in hoih ding lamen in ka lei khempeuh hoih kasa a, hoih kasa kei zongin sim siat dingin hanciam ta ing. Zantak ka lup ding ciangin ka lukhun aom laibu khat manin kasim leh tangthu tomhoih mahmah khat simkha in nang zong hong theisak nuam ka hih manin khuavak zong ngak nawn zolo in nang kong khak ding lai ah hong gelh ing.\nTuma kum za tampi lai, ganging te apau theih lai-in, ci. Simbu kiang ah Zusa khat thudong dingin hong pai-in,\n“Sia aw, hih phalbi khuadam ciangin hong khia zel ahi, ahoih mahmah snowflake( vukmal) te khat ciang bangzah in gik mah ahia?” ci-in hong dong hi.\n“Aw…tua snowflake te maw!”\n“Koilak ah tua te’n gihna cih nei kei. Nothing more than nothing,”ci-in hong gen hi.\nSawtpi khit ciangin Zusa zong atuahkhak thu kik gen dingin hong pai hi.\n‘Khatvei singhiang tung khat ah tawlnga in ka om hithiat laitak vuk hong kia in, ka tuanna singhiang tungah hong kia te sim ka kipan hi. Khat, nih, thum in ka sim toh ngekngek pen,‘teng sawmthum leh teng sagih leh tul sawmli leh tul khat leh zakua leh sawmnga leh nih (3,741,952) dong bangmah ci nai lo hi ing. Ahi zongin tua khit ah khat hong kiatsuk lian,‘teng sawmthum leh teng sagih leh tul sawmli leh tul khat leh zakua leh sawmnga leh thum (3,741,953) na lian ah giap sa-in ka singhiang hong kitan in kaampha hi kei leng, a si lian ding hi ing.’\n“Humph…Tua maw, gikna nei lo na cih,” ci-in Zusa in lungkim meel lo sa-in hong taisan kik hi.\nSimbu zong hong lungngai deda in,\n“Khat veivei ciangin ka nasep te neu in ki lamdangna piang sak zo ken teh, cih ngaihsun zel ing. Ahi zongin tua neucik, tawmcik te zong neu ngaihsut ding hi nawn kei.Hih snowflake te mah bangin tuateng hong kigawm leh na lianpi apiangsak zo ding, hong hitah a,” hong ci hi.\nTawngno, hih tangthu tom liklek na pi-in i nisim nuntakna ah ngaihsut ding tampi hong pia sa ing. Ka zingthawh alarm bang hong ging kikta liang in hih zah hong gelh hi ning.\nPrevious: IS te’n British te vanleng kapsak ~ Thang Khan Lian\nNext: Columbia gam a gamnuaimi te’n kilemna napkip ta uh ~ Thang Khan Lian


url: =Tukum bangci kalsuan sawm? ~ Hau Za Cin :: ZOMI DAILY\nTukum bangci kalsuan sawm? ~ Hau Za Cin\nposted on 7 January 2015 at 12:18 am Lomkholna: Article, Hauzacin\nTukum bangci kalsuan sawm?\nKumbul ah i din laitak in tukum bangci kalsuan sawm na hiam cih na ngaihsun dide kha ngei hiam? Khatvei ngaihsun kik dih ni e.\nI hun hong bei hanhan ahih manin i sepnopte bangteng hi a bang hih nuam i hi hiam cih ngaihsun mengmengin i sepnop lam ah kalsuan mengmeng dih ni. I sepnopte a manpha ding ahi hiam cih i theihnop leh a pai masate, a theisate dongin khentat mengmeng ding hi hang. Dinkhawl man hilo hi hang. Tua manin na hun awng sung bek zong pammaih a, na hihnop telsa in na hun zangzaw in. Tua ahih manin i hihnop bang hi a, i hun neih bangzah hiam cih tel tek ni.\nKumkhat sungin kha 12 om a kha bangzah sungin bangteng hih nuam cih gel khol in. Kha khat sungin nipi 4 om a, nipi khat in bangteng hih nuam na hiam cih zong ngaihsutsa in nei in. Na hun a manpha thei penpen a zang dingin gelkhol lecin kumbei ciangin na kisikna tawm ding hi.\nNa sepnop pen a haksa hi thei a, hanciam mahmah a kisam zong hithei hi. A baih hetlo ahih lam na theih leh zong na sepgah khum mahmah ding ahih lam na theihsa ahih manin lungkim takin kipan in sem buatbuat lel in. Haksa i cih pen a gimhuai zong hithei a, upmawh leh lamet bangin zong mazanglo thei hi. Sum tampi, tha tampi beih khit ciang zong sepgah kimulo thei ahih manin tuate ah zong lungkia lo in sem veve ding cih nopna hi.\nNang mimal khantohna ding tampi gel khol inla, nang mimal theihna, muhna, zakna tangzai sak in. Sepzia a thak kipan inla, ngaihsutna a lamdang pipite zong tel sawm in. Mite tung pan dot theih ahih leh zong dong inla, laibu pan sim theih ding ahih leh zong sim in. Mi tawh kikholhna pan ngah dingte ahih leh zong mi tawh kikhawl in. Na muhna tuamtuamte pan a hoihzaw ding ahih a, na kikhel a kul a omte na theih leh kikhel ngam mai in.\nTukum bei ciang na tunna ding mukhol inla, na hihnop teng na hih khit ciang na nunghei dinga, na lungkim mahmah ding ahih leh na gelkholhna thupi hi cih thei in. Zong sem takpi ta inla, lawhcing in kalsuan toto in. Na sepna, na kisinna khempeuh ah kilungnuamsak tawm inla, mite tawh zong lungnopna bawl khawm zel in. Lungnopna, gualnopna a om kumthak kalsuanna hipeuh leh na gim na tawl zong noptuam hamtang ding hi.\nMaikum tu hun ciangin tuni a na kipatna na enkik dinga lungdam maitai in nuihna tawh na kidim ding hi. Topa in tua bang kumpha leh nasep hoih a sem dingin tukum in hong mabunpih tawntung ta hen.\nPrevious: Dahpihna (Pi Kim Zam, kum 87)\nNext: Kum thak ~ T. Sawm Lian\nJackie Chan zong galtai Refugee\nBang hangin Zomite in Khuado bawl ding i hiam? ~ Dr. Lam Khan Piang\n2015 kumsung Ebola zatui Million tampi ki bawlkhia ding


url: =Itna icih in banghiam ~ Dal Sen :: ZOMI DAILY\nposted on 11 July 2019 at 10:30 am UTC+9:30 Lomkholna: News\nLeitungah mi tampite in itna zongin tai uh a, ki tai kik zel lai ding hi. Hih leitung hun tomno sungin lungnopna dingbek zongin a tai mi tampi om uh a, ahi zongin tua bang mite in, lung khamna tui hualpi a phut khak uh ciangin ki leh kik theihna dingin hatna nei nawnlo thei uh hi. Tua bangmi ii hi kha ding hiam?\nNungak leh tangval ki ngai in, ki it mahmah uh a,ahi zongin a inn kuanpihte un,lung kimpih hetlo uh ahih manin a tawpna ah kikhen nading zingni hongsuak hi. Nungaknu pen a inn kuanpihte in,a ut loh pipi in, tangval dang khat tawh ki teeng dingin sawt uh a, tangval pa a lungsim na mahmah in, nungaknu in zong zawltai ding phamawhsa lo hi.\nAhi zongin tangvalpa in limtakin a ngaihsut khit ciangin haksa sa-pipi in, khitui nul kawmin a it mahmah a lawmnu in, a nu leh a pate maipha mu a, thupha a san theihna ding a ngaihsutsak ciangin kikhen nading thu na genkhia hi. Tua pen a it man hi a,itna hi kei ii ci thei ding hiam?\nNungak in ngai thei het loin, tangvalpa in ngai mahmah in,ken hongngai ing mi aa dingin hongphal thei keng, kei nong ngaih kei leh tua bangin ka omding, ahi kei leh kong tua cih ding hi, ci-a, a phinna pen itna hilo hi, ii ci thei ding hiam?\nMi pawlkhatte in ki ngaihna leh itna pen kibang hi ci thei uh a,hilo hi. Pawl khatte ki it lo napi in,ki ngai thei hilo ii hi hiam? ki ngaihna pen ki itna hilo a, ki ngaihna panin ki itna piang thei zaw hi.\nMel hoih man a, ki ngaihna in,sawtvei khom lo a, mel hoihna a kiam ciangin ngaihna zong kiam thei hi. Na ngaihnu na ngaihpa Accident na hangin ahih kei leh dam lohna khatpeuh hangin a mel ngeina bang nawn loin et ngam loh zahding dongin om hi leh na ngai zo dending hiam?\nMi hingte ii nuntakna sungah tuahphat hun om a, tuahsiat hun zong om hi. Leitung nuntakna pen ki lumlet den a, ei deihna bangin piang thei den lo hi. Tua ahih manin sum leh paai a neih man a, na ngaih ahih leh tuahsiatna khatpeuh nei in, sum teng bei in, anhuan ding om loin meikuang bek en in,om leh na ngai den zoding hiam? Sum neih man a, na ngaih ahih leh sumteng a bei hunhun in ki ngaihna zong bei thei hi.\nA mi zia, a dinmun,lungsim ki thei a, a ki ngai te zong ki nin hun nei in, sawtvei ki khom lo thei uhhi. Tua ahih manin,a hang omla a, it man a, itna in, ahih leh a tawntungin kip hi. Dal Sen\nPrevious: Khanna, Khantohna le Kiginna (Growth, Development and Readiness) ~ Pau Sian Lian\nNext: ZYA – Tonzang ah Tonzang khuabup phial lutkhin


url: =2. July 13, 2019 | A Dupvom Deedaa Mitgeii Nihte ~ MUC\n2. July 13, 2019 | A Dupvom Deedaa Mitgeii Nihte\nAdmin 5:37:00 PM Articles, MISSION NEWS\nA Dupvom Deedaa Mitgeii Nihte\nPapua New Guinea, July 13\nKum sawm le kum kua a pha pan Talitha Hoyato in a khaanpih nu mitvom deedaa-a om amuh ciangin kilat vat hi.\n“Bang aci na hia?” ci-in dongh hi.\nKum 23 khawng apha pan, a khaanpih nu, Doreen in a nungzaang suk khempeuh kisaat nim gawp-a om alak dingin a puan leemto hi.\n“Ka pasal zulungvei hi-in, hih khempeuh ama’ hong saat-na ai ve,” ci-in, kapkawm in Doreen in gen hi.\n“Tua bang ahih peuhmah leh ciahkik nawn vet kei oh,” Talitha in ci hi.\nAhi zongin Doreen ahihleh a hunlemtaang a om simin ciah zeel hi. Ama’n kum khat a phapan tangeek khat nei-a, Pa-pua New Guinea gam a om, Mount Hagen kici khua ah, a teek-nu in keem hi. A tano naakpi takin phawk ngeungau zeel hi.\nDoreen in a lungsim khempeuh a sun khiat nadingin a lawm it mahmah Talitha hong mu ahi hi. Doreen te’ inn panin nai thum sung khawng mawtaw a ki hawl na, Kundiawa khuapi\naa om Simbu Teachers College ah anih un sang siamah sin uh\n“Ka nuntaakna bel lungmanhuai mai ing ei. Koi ci bangin nu hoih le zi hoih suak thei ding a, ka pasal koici kheel ding, thei zo nawn keng ei,” Doreen in ci ngaungau den hi.\nKoici bangin tha piading cih Talitha lung himawh hi. Ahi zongin nupite pawlkhat, nupa kikaal vai buaina tawh akem nu’ kiangah thu dongh dingin a va pai lai-un, a nu’ gen thute hong phawk kik vat hi. A nu in tua nupite kiangah, Lai Siangtho tung-tawn in pilna a zon khiat ding uh ngaihsutna hoih pia zeel hi.\n“Kuamah dang hi lo, Pasian bek in mihing’ lungsim kheel thei hi, ka nu in ci hi,” ci-in Talitha in gen hi. “Pasian in eite hong piangsak a, koici puah ding, cih zong Ama’n thei hi.” ci hi.\nZingsang sim in thu ngen in, Lai Siangtho sim dingin Doreen sawl hi.\nAmau tegeel khaan khat sungah, a om khop ciil vua\nkipan in Doreen in a phawk khaak a masa penpen in, Talitha in zingsang biakpiakna a neih den lam ahi hi. Zingsang nai 5 sim in Talitha tho-in thu ngen-a, Lai Siangtho sim den hi. Tua banah Talitha’ nulepate pen zuu tawh kidiah dente ahih lam leh, Talitha pen Seventh-day Adventist nupi hoih khat in khansuah in, nisim biakpiak ziadingte zongh a hilhsa ahihlam zongh Doreen in hong nung theih hi.\nKhatvei, a inn ah a ciahna pan in a bawda vuah Doreen hong tun kik ciangin Talitha in ama a’ ding lametloh-letsong khat na pia hi. Tua letsong pen, ‘Talitha in Lai Siangtho tangthu pawlkhat laidal tungah a gelh’ ahi hi. Tua tangthute’ sungah Jo-han 4:1-42 sung-a, Samaritan numeinu’ kikheelna zong kihel hi. Tua laidalte Doreen’ khut sungah a pia hi. Tua banah, 2017 kum, Kuata masa sunga, Naupangte’ mission news tangthu khat zong teikhia-in, tua zongh a pia hi.\n“Hun na ngah peuh ciangin hih laite na sim zeel ve maw lawm,” Talitha in ci hi.\nDoreen in tua tangthute hoih sa mahmah in, adang zong ngetbeh lai hi. Talitha in, abeisa kumkhat lai-in, a pianna a pa a’ dingin thu a ngetsakna leh a pa in Pasian a saan pak het lohna thute aa kipan, a thungetna hangin a pa, palikte’n manin thong-sungah a khumna thute, leh lungnuam tak-a biakinn ah, a inn-kuan un apaikhop nopnate, doreen’ tungah genzel hi.\n“Tua mah bangin na pasal zongh Pasian in kheel thei lua ding hi!” Talitha in ci hi.\nTua a zaak tangthu le thupiang tuamtuamte in Doreen’ lungsim sukha mahmah ahih manin nisim in a pasal a’ dingin thunget hong kipan ta hi. Zingsang khat, nai 5 in Talitha hong khanglo a, a khaanpihnu na thokhin in, Lai Siangtho a sim laitak mu hi. Nakpitakin lamdang sa kawmin angtang mahmah hi.\nKhanih hong cingto ta-a, ateeknu in Doreen thu lamdang mahmah khat tawh hong hopih laizang hi. ‘Asuah akhan sunga cik masan-a, nikhat nangawn tupeek-kawbia tawh, na a sem ngei peuhmah lo, Doreen’ pasal in, tu-in huan bawlin, lei to-in singno a suan zihziahna thu, hong gen mawk hi.\n“Nong ciamnuihna maw nu?” Doreen in ci phialmawk hi. “Ong ciah in la, nang ma’ mit teekteek tawh hong en ve,\nbawi” ci-in ateeknu in dawng hi.\nDoreen inn ah hong ciahkik ciangin, ateeknu’ gen singno\nhuan nopci mahmah pen ama’ mit teekteek tawh hong mu takpi hi. A pasal in ahih leh a zi le a innkuanpih khempeuh hoihtak in akepding ahong kipatciilna hong hi ta hi. A zudawn zongh khawl khin ta hi. A khuazang un a umh zo kuamah om lo hi.\nA bawdaa vuah kilehkik pak in, Doreen in a lawmnu Talitha nakpi takin angpom in lungdamna khitui luang kawm in lung-damna ko hi.\n“Topa pahtawi zaw in! I biak Pasian in hongsepsak ahi hi” Talitha in ci hi.\nTua bangin Doreen in zingsang simin biakpiakna nei den a, Kum khat khit ciangin, a pasal tawh biakinn ah nuam takin kikhawm thei ta uh hi. Mitgeii dupvom deedaa ngah kha nawnlo hi.\n“Tu’ peetpeet in bel ka pasal tawh alungdam mahmah nu hi ta ing ei,” hong cikhia ngeu-ngau zensaam hi.\nTalitha’ tungtawn in vantung Pasian a theikhia mi tam-pite lakah Doreen zongh, khat ahi bek lai hi. Kum sawm le kum kua khawng bek phapan hi mah taleh Talitha in nadang khempeuh sangin Jesu le Ama’ Dikna thute bekbek gen nuam den hi.\n“Kei hong khansuah ka nu in ka neutung a, kipanin, Jesu’ nungzui hoih khat ka suah nadingin hong pantah den ahih manin, tua hangin Topa’ tungah, ‘hibang nu hoih khat nong piak manin lungdam lua mahmah ing,’ cih pen ka kam panin genkhiat ka cim thei kei hi. Ka paina peuh ah Jesu’ thu leh tua thute gending nuam kasa hi. Tua banah thu lamdang hong piang totote ka kikup sim un zong, ‘En vo, hih thupiangte khempeuh in zongh, Jesu hong kumbaih ding ahihna honglaklak ai ve’, Jesu tungah i upmuanna le i lametna te, i cihtak mahmah kisam hi,” ci den hi.